Anak-Anak Merupakan Lembaran Putih Yang Bakal Dicorak

Rasulullah SAW mengatakan “Ibu bapa yang akan mewarnai dan mencorakkan kain lembaran putih tersebut yakni yang akan mewarnai dan mencorakkan akhlak anak-anaknya.”

Realiti yang dipertontonkan dalam kehidupan kini penuh dengan persepsi negatif dan kelakuan negatif. Pendek kata kehidupan manusia yang semakin canggih lebih banyak memaparkan perkara negatif dan menyimpang. Malahan semakin jauh daripada nilai-nilai moral yang terkandung dalam al-Quran. Maka tidak hairanlah manusia berlumba-lumba mencari kehidupan yang ditafsirkan sebagai kejayaan. Kerapuhan sistem kekeluargaan dapat dilihat melalui fenomena sosial terhadap peningkatan permasalahan golongan remaja akibat kegagalan institusi keluarga berfungsi dengan baik.

Pimpinan ibu bapa secara langsung menyumbang ke arah pembentukan tamadun bangsa  melalui tiga kaedah pendidikan iaitu pendidikan teladan, menekankan aspek kerohanian serta kedudukan dan kelangsungan bangsa. Justeru rumah adalah tempat istirahat yang banyak dihabiskan oleh anak-anak bersama ibu bapa. Oleh itu wajarlah diperlukan tatacara yang baik untuk mengatur hubungan dan komunikasi sesama ahli keluarga supaya mendapat redha Allah sekaligus bercambah kebahagiaan dan ketakwaan.

Corak kehidupan masyarakat yang sering berubah mengikut gelombang sosial semasa menyebabkan didikan terhadap anak-anak diambang hakisan daripada norma Islam dan moral setempat. Dengan kata lain, anak-anak sekarang semakin biadap kerana telah luntur adab. Sebenarnya, Nabi Muhammad SAW telah memberikan panduan kepada kita masing-masing lahir di atas fitrah. Fitrah tersebut membawa maksud kita semua mampu untuk tumbuh menjadi manusia yang sempurna dengan memiliki akhlak yang mulia.

Akan tetapi mempengaruhinya untuk terus tumbuh dan subur adalah ibu bapa. Sikap ibu bapa akan diwarisi oleh anak-anak sama ada perkara yang baik ataupun tidak baik tanpa perlu diajar. Tatacara didikan yang tidak diadun dengan ramuan secukupnya  akan menafikan peranan ibu bapa yang  menjadi punca utama kerosakan semakin menjalar dalam arena pendidikan.

Agama Islam sangat menggalakkan kehidupan yang disulami nilai-nilai baik yang dianjurkan dalam al-Quran mahupun hadis. Selain itu, kekuatan sebenar manusia adalah pada jiwa dan spiritual bukan pada fizikal mahupun pemikiran. Namun apakah perkara yang dikaitkan dengan kekuatan spiritual individu ?. Misalnya amalan membaca al-Quran, solat berjemaah, mengamalkan adab-adab dirumah, menyediakan suasana persekitaran kondusif untuk menyebarkan kebaikan dan sebagainya.

Kaedah tersebut adalah sebagai tanda membersihkan hati daripada kerosakan dan perkara mungkar serta terapi spiritual yang dapat menghapuskan tekanan dan mencipta ketenangan jiwa. Hakikatnya perkara yang sering dipandang remeh oleh masyarakat khasnya institusi keluarga yang berpotensi membawa kepada kemerosotan gaya kehidupan anak-anak adalah mengenai sikap ibu bapa yang tidak memahami asas-asas pendidikan berkesan yang diperuntukkan kepada anak-anak.

Sikap sambil lewa dengan memegang justifikasi bahawa anak-anak mampu mentafsirkan perkara benar dengan yang salah dan membuat keputusan yang betul. Bahkan acapkali ibu bapa menafikan keburukan suasana negatif seperti merokok, sering bertengkar di hadapan anak-anak dan tidak memandang keperluan anak-anak secara rohaniah tidak memberikan impak secara konkrik. Selanjutnya, merujuk kenyataan yang diperoleh daripada  Pakar Perubatan Dalaman dan Perubatan Pernafasan, Hospital Pakar Johor (KPJ), Dr. Muhammad Redzwan S. Rashid Ali menyatakan bahawa  perokok tegar bukan sahaja meletakkan anak-anak kepada bahaya penyakit tertentu akibat rokok, tetapi juga kemungkinan menggugat pertumbuhan fizikal dan minda anak-anak.

Hal ini perlu dibendung walaupun tidak melihat kesan aura perubahan negatif dalam masa terdekat, ia tetap akan terhasil apabila anak-anak mula merasakan keluarga bukan lagi prioriti untuk mereka. Apabila keluarga bukan lagi keutamaan maka saksikanlah gejala-gejala sosial yang berlaku hari ini disebabkan kelalaian hieraki pertama pendidikan anak-anak telah mula bejat.

Kita dapat melihat secara jelas kesan pengabaikan perhatian kepada anak-anak bakal melahirkan seseorang pembuli dan pemberontak. Disebabkan ketidaksedaran inilah semakin mereka menunjukkan taring disekolah. Namun apakah sikap ibu bapa sebegini berpontensi menjadikan anak sebagai pesalah laku dalam sekolah ? sudah semestinya tidak ada jawapan spesifik untuk ditunjukkan. Meskipun begitu, perkara paling hampir pasti adalah sikap anak-anak mempunyai kaitan rapat dengan didikan ibu bapa. Jika madrasah pertama sudah terdidik dengan baik maka generasi seterusnya yang bakal dilahirkan merupakan generasi yang terdidik dengan akhlak yang mulia. Pendidikan paling asas ialah pendidikan dari rumah. Jika tiada individu yang dibentuk dengan acuan yang baik, maka  rosaklah masyarakat tersebut. Bukan itu sahaja, didikan yang baik mengikut aturan yang telah diberikan oleh agama Islam walaupun kecil dan sedikit akan memperlihatkan perubahan secara berkala terhadap tingkah laku anak-anak.

Aura positif akan memberikan kesan kebaikan secara hoslitik. Sebetulnya, mengapa saya menjurus kepada ibu bapa ? kerana pada dasarnya ibu merupakan entiti yang wujud bersama anak sejak di alam janin dan bapa merupakan entiti yang sentiasa mendampingi ibu ketika sarat mengandung. Oleh sebab itu, proses perhubungan dengan anak berlangsung sejak di awal kandungan lagi. Tambahan pula, anak-anak sekarang menghadapi tekanan dan situasi yang berbeza dalam menghadapi arus modenisasi. Natijahnya, peranan ibu bapa juga bakal menentukan terbentuknya generasi ulul albab atau sebaliknya. Bertepatan dengan pepatah Melayu “alah bias tegal biasa”. Dalam riwayat al-Bukhari menyatakan bahawa amalan kecil yang dilakukan berterusan lebih disukai oleh Allah berbanding amalan yang dilihat gah dan banyak tetapi hanya sehari dilakukan.


Betul Ke Turki Dan Mongol Ialah Serumpun?

Istilah ‘Turki’ dan ‘Turkik’ adakalanya berbeza kerana satu mewakili etnik, satu lagi mewakili bahasa, namun, bagi mengelakkan kekeliruan antara Turki Anatolia dengan Turki Asia Tengah, penulis akan menggunakan istilah Turkik bagi bahasa mahu pun bangsa Turkik kuno, Turkik dari Asia Timur mahupun Asia Tengah secara umum. Manakala bagi keturunan Turki Oghuz, penulis akan gunakan istilah Turki, Turki Oghuz, Turki Anatolia atau Turkmen.

Walau mungkin Turkik dan Mongol tiada kaitan langsung sekali pun, tetapi, mengenali dan memahami hubungan antara Turkik dan Mongol adalah amat penting dalam kita hendak menelusuri sejarah Empayar Mongol.

Orang Turkik, sama ada berasal dari selatan Siberia / Mongolia atau utara China. Ada yang mencadangkan mereka berasal dari timur Manchuria, terutamanya lembangan sungai Liao. Sementara kajian lain menunjukkan mereka berasal dari wilayah Gansu di China. Orang-orang Turkik awal, juga dikenali sebagai orang proto-Turkik, adalah masyarakat berciri Mongoloid (yang meliputi Asia Timur).

Mereka berkait rapat dengan orang Asia Timur dan Siberia moden dan kemudian membentuk Asia Tengah setelah berkembang dari timur. Mereka menggantikan tamadun Scythian, Iran Kaukasoid, dan bahkan mempengaruhi sejauh ke bahagian Eropah (Tatar, Avar, Bulgar). Ini bermakna, Orang Turkik yang asli adalah Mongoloid (Asia Timur) dan berkait rapat dengan orang Asia Timur yang lain, termasuk orang Mongol. Sebilangan besar bangsa Turkik hari ini masih membawa identiti genetik Mongoloid.

Kajian genetik terkini menyimpulkan bahawa terdapat “komponen Turkik” yang berada di setiap populasi berbahasa Turkik moden. Komponen ini dihubungkan dengan orang Asia Timur dan Siberia dan dapat ditelusuri kembali ke wilayah yang disebut “Siberia Selatan dan Mongolia”.  (Warisan Genetik Pengembangan Nomad berbahasa Turkik di seluruh Eurasia).

Bukti genetik menunjukkan asal usul Turkik dari wilayah berhampiran Siberia Selatan dan Mongolia sebagai “Tanah Air Asia Dalam” etnik Turki. Beberapa pakar linguistik, seperti Juha Janhunen, Roger Blench dan Matthew Spriggs, menunjukkan bahawa Mongolia adalah tempat kelahiran bahasa Turkik kuno.

Pengarang Joo-Yup Lee dan Shuntu Kuang menganalisis penyelidikan genetik selama 10 tahun terhadap orang-orang Turkik dan mengumpulkan maklumat saintifik mengenai asal-usul orang Turkmen dan mengatakan bahawa orang-orang Turkmen abad pertengahan adalah kumpulan yang heterogen dan bahawa Turkifikasi Eurasia adalah hasil penyebaran bahasa, yang melibatkan orang Turki kuno dan kumpulan turkatif daripada penghijrahan penduduk yang homogen. Orang-orang Turki awal berasal dari Asia Timur / Dalam dan tanah kelahiran yang paling mungkin adalah Mongolia moden.

Sudut pandang linguistik yang lebih baru (sekarang juga termasuk bukti genetik dan arkeologi) menyokong wilayah di timur laut China, berdekatan tanah air Mongolia dan Tungusic dan mungkin juga dengan hubungan intensif dengan bahasa dan bangsa Koreanik dan Japonik.

Walaupun teori keluarga Altaic kebanyakannya ditolak, bahkan pengkritik terkuat mengatakan bahawa semua bahasa yang disertakan pasti saling berhubungan (secara geografi) antara satu sama lain pada zaman kuno, kemungkinan besar di Manchuria. Oleh itu, Altaic dianggap sebagai “keluarga jati”.  Tetapi baru-baru ini, beberapa kajian menunjukkan bukti yang lebih kuat menyokong Altaic, yang kini secara umumnya disebut Transeurasian.

Pada tahun lepas terdapat sebuah kajian dengan bukti tambahan untuk asal-usul “Transeurasian” sebagai leluhur bagi bangsa dan bahasa Turkik di Timur Laut China, yang diterbitkan di Cambridge University. Penemuan ini memberi sokongan kepada penyebaran penduduk semasa zaman neolitik dari lembah sungai Liao. Mereka mengaitkan budaya dan bangsa proto-Turkik dengan kebudayaan Hongshan pada sekitar tahun 3000 SM.

Dengan itu, perbezaannya ialah, orang Turki atau Turkmen juga adalah kumpulan etnik Turkik, yang kebanyakannya tinggal di Anatolia (Turki) tetapi turut bertaburan di beberapa bahagian di Eropah dan Timur Tengah. Mereka adalah keturunan suku Turki Oghuz yang berpusat di Turkmenistan moden di Asia Tengah, yang menaklvk wilayah jiran dan berhijrah ke Turki moden, tetapi Azerbaijan dan beberapa bahagian lain di Timur Tengah, Balkan di Eropah dan lain-lain etnik pribumi di Anatolia telah diasimilasi  oleh suku Oghuz.

Orang-orang Turki Oghuz kuno, kebanyakannya adalah pembawa identiti Mongoloid (berkaitan dengan Asia Timur), dan orang-orang Turkik di Asia Tengah, yang merupakan keturunan orang-orang Turki dan Azeri, sebahagian besarnya adalah Mongoloid, seperti kebanyakan orang-orang Turki lainnya.

Walaupun terdapat sedikit persamaan berdasarkan bahasa dan perkataan yang serupa, bahasa Turkik dan bahasa Mongolik adalah sangat berbeza.Mungkin perbezaannya boleh digambarkan dengan perbezaan di antara bahasa Melayi dengan bahasa Jawa.

Meskipun kedua-dua bahasa Turkik dan Mongol sama-sama berada di dalam keluarga bahasa Altaic, mereka tidak boleh saling memahami pertuturan antara satu sama lain. Hanya bahasa Tuvan dari kumpulan bahasa Turkik yang sahaja yang boleh saling memahami secara dua hala jika berbual dengan orang Mongol hingga tahap tertentu.

Bahasa mungkin merupakan perbezaan yang paling penting antara negara-negara serupa ini. Walau bagaimanapun, selain asas-asas bahasa seperti vokal harmoni, susunan kata dan akhiran aggulatif: bahasa Turkik dan Mongolia sering berkongsi beberapa perkataan yang serupa.

Dalam perkembangan yang lain, ada pandangan yang lebih kuat iaitu menafikan kaitan antara Turkik dan Mongol secara genetik. Di sebalik perbezaan ketara antara dua suku nomad ini, bangsa Mongol dan Turkik pernah berada di bawah satu panji-panji yang sama untuk satu jangka masa yang agak panjang. Sepanjang tempoh tersebut, Mongol dan Turkik banyak mempengaruhi antara satu sama lain dari segi budaya, bahasa dan agama.

Empayar nomad yang pertama dicatat jika menurut rekod arkib sejarah China adalah Empayar Xiongnu yang ditubuhkan pada tahun 209 SM. Ia sama seperti Empayar Mongol yang berabad kemudian di mana ia merupakan sebuah sistem pemerintahan nomad yang berbilang etnik (Turkik, Mongol, Iran, Tungusic), tetapi klan yang paling elit adalah dari kalangan suku-suku Turkik.

Teori ini menunjukkan bahawa tanah Mongolia moden pernah menjadi tanahair yang dikongsi bersama dengan suku-suku Turkik selama ribuan tahun. Sebilangan besar mercu tanda yang terdapat dalam budaya Mongol termasuklah di Mongolia dan Rusia moden hari ini dinamakan dengan perkataan yang berasal dari bahasa Turkik. Misalnya, Gunung Altai adalah perkataan Turkik untuk “emas” (altai). Tasik Khovsgol (sebutan: kubsukul) adalah istilah Turkik untuk sebuah tasik dengan air yang dalam atau jernih.

Bahkan, asal usul gelaran atau nama keluarga ‘Khan’ yang terawal dikesan dalam sejarah adalah digunakan oleh dinasti-dinasti Turkik kuno, walaupun begitu, istilah ini masih menjadi pertikaian dan tidak diketahui asal usulnya yang sebenar, bagi Mongol, mereka menganggap istilah Khan adalah sebuah perkataan pinjaman dari bahasa Ruanruan Mongol kuno.

Setelah Empayar Xiongnu dimvsnahkan oleh Dinasti Han, satu entiti politik berbentuk negara yang berasaskan pemerintahan etnik proto-Mongol telah ditubuhkan, ia dijadikan sebuah pemerintahan yang juga menurut sumber arkib sejarah China, dikenali sebagai negara Xianbei. Orang Turkik juga merupakan sebahagian dari penduduk dan struktur pemerintahan kerajaaan tersebut.

Pada abad ke-6, suku Gokturk tinggal di gunung Altai (barat Mongolia) dan berada di bawah pemerintahan negara proto-Mongol bernama Rouran (330-555). Gokturk kemudian bangkit mengalahkan tenter4 proto-Mongol pada tahun 552 dan turut menaklvk suku-suku Turkik yang lain. Sebaik saja mereka berjaya menaklvki Asia Tengah, mereka menubuhkan sebuah empayar yang dipercayai sebagai empayar Turkik yang terawal pernah dikesan dalam sejarah iaitu Kekhaganan Gokturk (555-745). Gokturk adalah perkataan gabungan dari perkataan Turkik “Kok Turuk” yang bermaksud “Turkik yang pertama”.

Kaum Gokturk kebanyakannya memiliki ciri-ciri fizikal Mongoloid walaupun klan pemerintah Kekhaganan Gokturk adalah berasal dari klan Ashina yang memiliki ciri-ciri Kaukasia. Pada masa itu wilayah di Asia Tengah dipenuhi dengan orang-orang Iran Kaukasia. Suku-suku Gokturk dipercayai telah bercampur gaul dengan mereka. Namun tiada bukti kukuh yang menyokong teori ini.

Kaum Uighur kemudian memulakan pember0ntakan dan menubuhkan negara Kekhaganan Uighur (745-840). Orang Uighur merupakan rumpun langsung dari bangsa Turkik. Jadi, secara teorinya, bangsa Mongol telah berada di bawah pemerintahan Turkik (555-845) selama tiga abad. Namun, perlu diingatkan bahawa entiti bernama bangsa Mongol masih belum wujud pada abad ini, mereka hanya dibezakan dengan kewujudan orang Turkik, tetapi mereka berpecah dalam pelbagai nama.

Setelah negara Uighur runtuh, dinasti Proto-Mongol yang terkenal dengan lagenda dinastinya yang menubuhkan dua kerajaan yang sama tetapi di tempat dan waktu yang berbeza, mereka dikenali sebagai bangsa Khitan, yang mengasaskan Dinasti Liao di utara China pada tahun 906.

Dibawah adalah peta wilayah barat Empayar Mongol era Genghis Khan yang bersatu pada tahun 1207. Di barat adalah 1/3 bahagian barat yang merangkumi Kekhanan Naiman, Tuvan, Kyrgyz dan lain-lain adalah suku-suku Turkik, manakala Empayar Qarakhanat yang merupakan kesinambungan daripada Empayar Qara-Khitai (Dinasti Liao Barat) adalah empayar campuran Turk-Mongol dan selebihnya adalah suku-suku Mongol.

Oleh itu, suku Mongol akhirnya mendesak suku Turkik keluar dari Mongolia pada abad ke-13. Anak lelaki Genghis khan, Ögedei Khan mempunyai seorang isteri dari suku Naiman, Khan-khan agung Empayar Mongol seperti Kublai, Hulagu, dan Möngke Khan mungkin mempunyai ibu berbangsa Turkik berikutan nama Sorghaghtani Beki yang sangat bernuansa Turkik. Malahan dia juga berasal dari Qarakhanat.

Apabila Genghis khan bangkit menyer4ng Asia Tengah, tenter4 Mongol menggantikan tenter4 mereka dengan tenter4 Turkik. Pada saat ini, keturunan Turki Oghuz, di mana salah satu cabangnya adalah suku Kayi yang mengasaskan Empayar Uthmaniyah dan beberapa suku Turkik yang lain melarikan diri dari ancaman Mongol dan membuka penempatan di Anatolia.

Memandangkan orang Mongol meninggalkan kaum wanita di Mongolia, ramai cucu cicit Genghis khan mengahwini penduduk tempatan termasuk dari suku Turkik. Kitaran ini diteruskan sehingga kemuncak hubungan bangsa Turki dan Mongol boleh dilihat semasa Kekhanan Tatar-Crimea menjadi kerajaan di bawah naungan Empayar Uthmaniyah. Di wilayah ini suku-suku Turkik tempatan jauh lebih besar daripada bangsa Mongol.

Jadi, semua ini mungkin boleh menjadi faktor mengapa sejak dahulu lagi pengaruh Turkik sangat ketara terhadap kaum nomad terutamanya semasa era Empayar Mongol (kecuali dinasti Yuan). Oleh itu, Turkik dan Mongol dianggap sebagai tidak berasal dari susur galur yang sama, bahkan memiliki asal usul keturunan yang berbeza, akan tetapi mereka saling mempengaruhi dari segi budaya, bahasa dan agama di antara satu sama lain. Sistem organisasi ketenter4an Genghis khan juga diilhamkan dari sistem Xiongnu. Dan sebahagian besar gunung dan sungai di Mongolia mempunyai nama Turkik (kecuali Mongolia timur).

Orang Turkik secara genetik terutamanya yang tinggal di Anatolia, Turki, adalah sangat jauh berbeza dengan orang Mongol. Kerana jumlah kaum Turki yang hidup secara nomad adalah jauh lebih rendah berbanding masyarakat sedentari yang bergantung kepada konsep agraria tempatan. Seperti yang penulis nyatakan, ketika kaum Gokturk menaklvki Asia Tengah, secara teknilalnya mereka telah bercampur dengan penduduk Kaukasia tempatan, ini sekaligus menolak klaim bahawa bangsa Turki Anatolia adalah hasil percampuran budaya antara Mongol dan Kaukasia.

Walaupun China pernah berada di bawah pemerintahan bangsa Mongol, suku campuran proto-Mongol, bangsa Jurhen/Manchu untuk tempoh yang memakan masa selama beratus-ratus tahun, namun struktur DNA kaum Cina (Han) di utara China tidak banyak terkesan. Situasi begini dianggap serupa dengan apa yang berlaku di Asia Selatan pada zaman moden, di mana setelah British memisahkan India dan Pakistan sebagai entiti berbeza agama, mereka tidak ada perbezaan langsung dari segi genetik, namun apabila Bangladesh keluar dari Pakistan, dua entiti politik yang sangat berbeza berjaya dihasilkan walaupun genetik dan DNA Pakistan-Bengal sememangnya dari awal lagi telah berbeza. Bahkan berbeza dari segi budaya dan bahasa, hanya agama saja yang menjadikan mereka ada persamaan. Namun, teori ini tetap dianggap sebagai pengasingan budaya dari satu entiti yang sama.

Seperti yang penulis nyatakan, perbezaan di antara budaya nomad dan sedentari turut memainkan peranan mencipta perbezaan budaya, manakala asimilasi barat-timur yang memiliki perbezaan genetik menghasilkan dua entiti bernama Turkik yang memiliki bahasa dan budaya yang sama tetapi berbeza dalam ciri-ciri fizikal seperti berbezanya Turki Oghuz dengan Gokturk.

Peta di bawah ini menunjukkan kerajaan Gokturk setelah perpecahan pada tahun 552. Kawasan kelabu menunjukkan kawasan On-Ok atau Gokturk barat. Kawasan putih menunjukkan kawasan Gokturk timur. Kawasan ini pada abad keenam masih lagi berstatus penaung China. Pada tahun 745, Gokturk adalah sebahagian daripada Empayar Uighur.  Selepas tahun 840, Gokturk dan Uighur ditaklvki oleh suku Kyrgyz.

Amir Temur atau Timurlenk berasal dari klan Barlas yang dikuasai bangsa Mongol. Dia memiliki aspirasi yang tinggi untuk mengembalikan zaman kegemilangan Empayar Mongol walaupun dia bukan berd4rah keturunan Genghis khan, oleh itu, dia mengabsahkan kedudukannya dengan mengahwini wanita dari keturunan Genghis Khan. Namun pasukan tenter4 Amir Temur kebanyakannya terdiri daripada angkatan tenter4 Turki.

Babur, yang merupakan keturunan Amir Temur, mendirikan Empayar Mughal di Asia Selatan iaitu India. Penggunaan istilah Mughal adalah secara ketara berasal dari perkataan Mongol yang telah menjadi perkataan korup oleh lidah Arab dan Parsi, dan ia sedikit sebanyak menguatkan penjelasan bahawa Empayar Mughal adalah sisa keturunan Dinasti Timurid. Inilah salasilah Mughal-Mongol. Babur mempunyai darah keturunan Turki dan Mongol dari kedua belah pihak.

Turkik adalah istilah yang sangat meluas. Jadi, bangsa Turki itu adalah pelbagai. Antaranya, Turkik Siberia atau Yakut dan Turki Tuva, kedua-duanya hidup sebagai etnik minoriti di Rusia, seperti etnik Mongol dari suku Buryat dan Kalmyk serta yang lain di Rusia.

Dari apa yang penulis faham, dari setiap etnik-etnik ini, hanya Turkik Tuva dan Yakut merupakan etnik Turkik paling memiliki kaitan rapat dengan bangsa Mongol secara genetik dan budaya. Khususnya orang Tuva, pakaian adat etnik mereka amat serupa dengan pakaian tradisional Mongol, lalu penulis cuba membezakan bahasa mereka dengan mendengar pertuturan bahasa Tuva, kedengarannya seperti bahasa Mongolia, di mana kita mungkin dapat menangkap beberapa patah perkataan.

Kemudian ada suku Turkik nomad yang lain seperti Kazakh dan Kyrgyz, budaya mereka agak serupa dengan orang Mongol. Terdapat beberapa perbezaan besar kerana agama tetapi mereka mempunyai budaya nomad yang serupa dengan orang Mongol. Berikut adalah antara jawapan yang mungkin terbaik:

Apa persamaan budaya Kyrgyz dengan budaya Mongol?

Orang Turkik seperti Uzbek, dan Uighur sangat berbeza dengan orang Mongol, baik dari segi genetik dan budaya dan bahasa mereka, budaya mereka banyak dipengaruhi oleh tamadun Islam dan Parsi, jadi orang-orang Turkik ini tidak banyak berkongsi budaya yang sama dengan orang Mongol.

Orang-orang Turkik memeluk agama Islam pada abad ke-12-14, dan hari ini kebanyakannya masih beragama Islam, di sinilah titik permulaan perbezaan budaya dan asal usul Turkik-Momgol berlaku. Orang Mongol pula mula menganut agama Buddha pada abad ke-17 atau ke-18. Ironinya, Turkik dan Mongol pada asalnya masing-masing berkongsi satu kepercayaan agama nomadik yang sama iaitu Tengrisme. Dari segi bahasa, bahasa Mongol dan bahasa Turkik sama-sama tergolong dalam keluarga bahasa Altaic, tetapi tetap masih berbeza.

RUJUKAN:

Saunders, J. J. (March 2001). The History of the Mongol Conquests. University of Pennsylvania Press.

Janhunen, Juha (2013). Personal pronouns in Core Altaic. In Martine Irma Robbeets; Hubert Cuyckens (eds.). Shared Grammaticalization: With Special Focus on the Transeurasian Languages.


Ikat Perut Bukan Penyelesaian

Semalam, Tun Dr Mahathir Mohamad mengeluarkan kenyataan bahawa penjawat awam perlu ‘mengikat perut’ agar kerajaan dapat berjimat, memulihkan ekonomi dan membayar hutang [1]

Kenyataan beliau mengingatkan saya dengan pendirian Perdana Menteri Greece George A. Papandreou pada tahun 2010. Beliau juga memperkenalkan dasar berjimat cermat atas alasan mahu membayar hutang negara. Polisi ini dibangkang oleh parti parti politik di sana tetapi kerajaan ketika itu berkeras meneruskan rancangan mereka.[2]

Akhirnya pertumbuhan ekonomi Greece terus merudum. Daripada -4.3% pada tahun 2009 kepada -5.48% pada 2010 dan -9.32% pada 2011. [3]

Secara teknikalnya, Greece sudah dianggap ‘muflis’ pada tahun tersebut [4]

Walaupun Kemelesetan Dunia 2007-2010 diakui IMF sebagai paling buruk sejak Great Depression 1929-1939 dan memberi kesan menyeluruh kepada seluruh dunia [5], DS Najib Razak ketika itu mengambil langkah agresif diluar kebiasaan dengan mengemukakan bajet mini RM60 bilion, menaikkan pelbagai insentif dan meransang pelaburan [6].

Tindakan beliau yang ketika itu masih Timbalan Perdana Menteri mencetuskan kecaman pelbagai pihak termasuklah Lim Kit Siang (林吉祥) [7].

Tetapi akhirnya pertumbuhan ekonomi negara melonjak daripada -1.514% pada 2009 kepada 7.425% pada tahun 2010. Kejayaan negara keluar daripada kemelesetan global dengan kadar yang sangat cepat menyebabkan rakyat tidak terlalu terasa dengan impak negatif yang melanda dunia.

Hutang negara yang melonjak disebabkan pakej stimulus ekonomi tersebut kemudiannya dikurangkan tahun demi tahun sehingga mencapai kadar ratio 50.9% GDP-to-debt pada 2017.

Begitulah kisah dua buah negara yang melalui jalan sukar ekonomi dunia. Negara pertama memilih langkah austerity (jimat-cermat) dan akhirnya tersembam ke bumi. Negara kedua memilih langkah berbelanja dan akhirnya bangun sebelum lutut mencecah tanah.

Austerity never works. Dunia sudah berubah. Ekonomi dunia sudah berbeza. Tetapi kita masih memilih jalan kegagalan dahulu kala.

Oleh: Abdul Rahim Hilmi daripada MyTwoCents

Rujukan:

[1] http://www.astroawani.com/berita-malaysia/penjawat-awam-perlu-bersabar-ikat-perut-tun-m-202080

[2] https://www.theguardian.com/business/2010/mar/03/greece-austerity-measures?fbclid=IwAR3TZ0GuvfC66Rp3z3JfOs4T1I24DGYJYwTqwzVGMJsdJewdKNycBnzXjM4

[4] https://www.thestar.com.my/business/business-news/2011/07/02/greece-is-bankrupt/?fbclid=IwAR3BSDol7_ax45wiWYQ4y6CVv_73iDlQLK8RT2_BZhWyuuBCazpxy6OdCmw

[5] https://blogs.wsj.com/economics/2009/04/22/whats-a-global-recession/?fbclid=IwAR332T9fBeV1XM9Kg-cBsXZ3OaY0L-NCOR-8Mq3bO4LaM1wBQSeqakmuXrc

[6] https://www.thestar.com.my/news/nation/2009/03/10/rm60bil-for-stimulus-package-update-2/?fbclid=IwAR3wAaudM2swLY2FU_CDQt2lkkFV2FB3k6EIsomSE3a5mymz_Jn1IfRnUkI

[7] https://blog.limkitsiang.com/2009/03/12/najibs-roll-of-the-dice-rm60-billion-economic-stimulus-package/?amp_markup=1&fbclid=IwAR2B829luUrG9f_ZGWDz7zcYjZbcUQeDhxuv23vRcLLm2NtVzWmlrOprUD4


Kepercayaan Mistik Masyarakat Russia

Dunia tidak dapat lari daripada kepercayaan seperti hantu. Sejauh mana keterbukaan minda rakyat di Barat, mereka masih lagi takut akan pengalaman paranormal. Begitu juga dengan golongan yang menetap di Rusia, Ukraine, Belarus dan negara-negara pasca-Soviet. Dan sama seperti ramai yang lain, mereka berpegang bahawa hantu terjadi akibat manusia dibunuh atau membunuh diri, ataupun mati terlalu muda.

Gereja Ortodoks Rusia mempercayai bahawa roh manusia akan berkekalan di Bumi selama 40 hari selepas mati. Jadi ramai yang mempercayai bahawa mereka menjadi hantu dalam jangkamasa tersebut. Tetapi ada juga berpegang bahawa beberapa hantu yang lain akan berkekalan jauh lebih lama.

Hantu paling utama mereka geruni ialah Rusalka. Etimologi nama ini datang daripada Slavik Timur, yang bermaksud “budak berambut merah”. Rusalka juga wujud dalam kebudayaan Slovakia, Republik Czech dan Poland dibawah nama “Vila”.

Secara amnya, Rusalka bukannya seorang hantu yang biasa. Rusalka ialah sebuah lagenda yang telah berlegar sejak ratusan tahun dahulu. Bermula dengan seorang budak perempuan yang lemas, Rusalka kini menghantui air-air berdasarkan kepercayaan mistik kebudayaan yang dikatakan. Rusalka akan menggoda teruna-teruna untuk berenang, dimana dia akan mengikat kaki mereka dengan rambutnya dan akhirnya – melemaskan mereka, sambil ketawa.

Roh mangsa-mangsa lemas dipercayai akan berkekalan bersama Rusalka. Ada juga satu kisah Rusalka diperangkapkan dalam bulatan ritual. Rusalka diikat untuk membuat kerja perladangan, tetapi berjaya melarikan diri dan kembali ke sungai. Sehingga 1930-an, rakyat Rusia akan menyambut Minggu Rusalka (minggu pertama bulan Jun), minggu Rusalka paling kuat. Tiada siapa berani berenang, dan pada hujung minggu, Rusalka akan dihalau dengan salib, bawang putih, kemenyan, azimat-azimat dan lagu-lagu tertentu. Barulah sungai akan dianggap selamat.

Rusalka juga dipercayai roh anak luar nikah yang dilemaskan dalam sungai. Menurut kepercayaan ini, Rusalka akan merayau di anak-anak sungai hutan, memohon untuk mendapat pembaptisan. Dan Rusalka juga mampu menyerang sesiapa yang mengganggunya, walaupun permohonan ini berbunyi terdesak.

Selain daripada Rusalka, Domovoi juga ditakuti ramai – hantu yang berlegar di kawasan ketuhar atau tempat perapian. Domovoi tidak akan keluar daripada rumah, dan logiklah dengan maksud namanya iaitu “rumah”. Ia akan menjelma dalam bentuk lelai yang kecil dan kadangkala berbulu lebat… dan ia juga mampu menjelma dengan rupa paras pemilik rumah.

Domovoi akan menjaga rumah dan harta benda – kadangkala tolong membuat kerja rumah. Sesetengah keluarga akan meninggalkan susu dan roti untuk santapan domovoi. Tetapi domovoi juga berani bermain gurauan seperti menggerakkan benda, atau merosakkannya, terutamanya jika diejek atau diganggu, ataupun jika keluarga meninggalkan rumah dalam keadaan berselerak.

Salah satu tempat paling berhantu di Rusia ialah tidak lain tidak bukan Kremlin sendiri. Disinilah pelbagai perkara buruk berlaku. Hantu Ivan III Vasilyevich pernah dilihat berawang-awangan di menara loceng.

Apabila hantu Ivan dilihat, selalunya ia menandakan bencana yang menanti. Bukan Ivan III sahaja yang ada. Roh Paul I yang dibunuh pada 1801 masih lagi menghantui Istana Mikhailovsky di Saint Petersburg. Paling peliknya, hantu Vladimir Lenin pun disebutkan pernah dilihat di kawasan Kremlin pada tahun 1923. Apa yang pelik ialah… Vladimir Lenin sebenarnya mati pada tahun 1924. squint emoticon

Pengunjung-pengunjung Kremlin juga perlu mengawasi sekeliling semasa menziarahi tempat ini. Apabila keadaan mula menjadi sejuk, ketahuilah bahawa roh Joseph Stalin sedang mendampingi kita. Berasal dari Georgia, Joseph Stalin membunuh jutaan rakyat daripada 1924-1953. Kesemua mangsanya ialah golongan politik, mangsa kem-kem buruh kasar dan Holodomor.

Beberapa hantu-hantu lain juga dipercayai ‘menakluki’ Kremlin kerana ia dibina di ataa sebuah perkuburan lama. Entah bagaimana Vladimir Putin mampu berkhidmat daripada Kremlin. Agaknya hantu pun takut kepadanya, mungkin – dan mana tahu hantu pun sedang menyusun propaganda anti-Putin agar dapat beroperasi. tongue emoticon

Berdasarkan testimoni pelancong sendiri, Rusia mempunyai beberapa kepercayaan kepada ahli-ahli sihir. Seorang pelancong Amerika Syarikat mengunjungi Tula pada tahun 1883 dan melihat satu kejadian yang pelik. Di sebuah perkampungan kecil, wanita-wanita sana mendapati ternakan mereka kerap mati, mempercayai bahawa ini ialah buatan sihir. Jadi mereka memburu tukang sihir dengan memakai pakaian dalaman (slip), membuka ikatan rambut dan membajakkan bulatan di kampung.

Sesiapa yang memasuki bulatan ini akan didakwa sebagai tukang sihir. Seorang lelaki akhirnya masuk, dan wanita-wanita itu hampir membelasahnya sampai mati. Bukan saja dibelasah, lelaki itu pula tidak dapat membuktikan dirinya bukan tukang sihir… kerana dia mabuk.

— AFDS —


Kultus Ajaran Sesat Di Jepun yang Mengorbankan 13 orang

Semalam 20 Mac 2019 genaplah 24 tahun sempena dengan kes penyebaran gas beracun yang berlaku di stesen keretapi bawah tanah di Tokyo akibat dari kepercayaan sesat mereka..Pagi 20 March 1995, waktu kemuncak semua orang bergegas hendak ke tempat kerja, memenuhi segenap ruang keretapi bawah tanah di mana juga dikenali sebagai stesen yang paling sibuk di dunia. .5 beg yang diisi dengan cecair yang berbahaya telah ditinggalkan didalam keretapi yang kepadatan. Beg itu sengaja dibocorkan menyebabkan cecair berbahaya di dalam bag itu keluar dan melepaskan gas Sarin yang menyebabkan berlakunya pedihan mata dan sukar bernafas terhadap penumpang..Toksin itu merebak dengan cepat sekali sehingga melumpuhkan keseluruhan penumpang di dalam gerabak keretapi menyebabkan tercekik, muntah dan hingga menyebabkan pengsan. 13 orang telah terbunuh dan lebih kurang 5,800 orang telah tercedera dalam 5 insiden pelepasan gas toxin dalam keretapi yang berasingan di 3 line. .Ini adalah disebabkan oleh gas Sarin, iaitu gas pembunuh yang dicipta oleh Nazi pada zaman dan ia merupakan toksin yang paling dasyat pernah dibawa ke tanah besar Jepun ini..Perancang utama adalah kepercayaan agama Aum Shinrikyo, yang percaya kepada kiamat sudah hampir tiba. Ketua kepada agama Aum Shinrikyo iaitu Shoko Asahara telah dijatuhi hukuman mati.

Aum Shinrikyo yang membawa maksud “kebanaran yang nyata” bermula pada tahun 1980 sebagai kumpulan spiritual yang mencampurkan kepercayaan Hindu dan Buddha, kemudian diselitkan sedikit amalan Kristian apokaliptik. Pengasas kumpulan, Shoko Asahara menggelarkan dirinya sebagai Kristian yang benar pertama selepas agama Buddha..Kumpulan ini yang juga dipanggil sebagai Aum telah mendapat pengiktirafan rasmi oleh organisasi keagaam Jepun pada 1989. Asahara telah melebarkan sayapnya sehingga mempunyai puluhan ribu pengikut di seluruh dunia..Berdasarkan dari penjelasan bekas ahli kumpulan Aum, mereka percaya rambut dan air mandi Asahara merupakan keramat dan suci sama seperti juga kes Ayah Pin di Malaysia. Pada tahun 1988, untuk menjadi ahli tetap atau setia,mereka harus membayar yuran pendaftaran sebanyak 900,000 yen (RM 32,000) dan meminum “darah suci” yang dikatakan darah pemimpin. Ramai pengikut Asahara di Jepun terdiri dari pelajar universiti yang kelas atasan di mana mereka tergolong dari pelajar atau anak muda yang ditekankan oleh keluarga berlatarbelakangkan akedemik tinggi. .Selepas beberapa bulan insiden yang mengorbankan 13 orang itu, beberapa percubaan untuk melepaskan gas hydrogen synida di stesen telah berjaya di patahkan. Insiden ini mengejutkan seluruh dunia dimana Jepun dikenali sebagai negara dengan kadar jenayah yang rendah dan perpaduan sosial yang tinggi. .Selepas kejadian tersebut, polis jepun telah mengambil tindakan tegas dengan melakukan beberapa tangkapan sehingga kepada ketua Aum iaitu Asahara, namun saki baki kumpulan Aum telah menubuhkan beberapa lagi orgnisasi lain yang turut membawa kepercayaan yang sama.. Aum Shinrikyo telah diktirafkan sebagai organisasi penjenayah di Amerika dan sebagai ‘agama berbahaya’.

Artikel disumbangkan oleh Jerong Wa untuk The Patriots.


Kerosakan Masyarakat Asbab Lawak Membahan

Sebelum ini ramai yang menyatakan bahawa lawak bodyshaming dan membahan juri dalam satu program lawak adalah sangat keterlaluan. Katanya, orang kita ini boleh terima lawak sedemikian kerana sudah menjadi budaya kita. Malah ada yang beranggapan orang kita terlalu benak untuk menerima lawak educated.

Ironinya sekarang, lawak seperti itu masih lagi wujud tetapi ke arah yang sangat sensitif. Ini kerana bangsa dan agama dijadikan sebagai bahan untuk buat lawak atas alasan kebebasan berkarya. Jadi apa beza antara mereka dan pelawak yang gemar bodyshaming? Mungkin mereka lebih teruk kerana sedang mengajar anak ketam berjalan tegak.

Persoalannya kenapa ramai yang minat lawak membahan orang lain?

Sebenarnya sejak dari dulu lagi kita sangat gemarkan lawak membahan orang lain seperti menyindir. Buktinya ada pada cerita-cerita rakyat seperti Pak Pandir, Si Luncai dan Pak Kaduk. Ketiga-tiga watak dongeng ini seringkali digambarkan sebagai bendul dan suka buat keputusan ikut kepala lutut secara turun-temurun.

Sebagai contoh Pak Kaduk yang dikatakan sangat dungu telah menggadaikan kampungnya untuk bersabung ayam dengan pihak pemerintah. Paling benak sekali, Pak Kaduk telah bersetuju untuk tukarkan ayamnya dengan pihak pemerintah. Akhirnya pihak pemerintah menang dan Pak Kaduk terpaksa menyerahkan kampungnya.

Kita yang baca ini pun terus gelak macam orang gila kerana mengenangkan betapa benaknya Pak Kaduk. Tetapi sebenarnya itu satu sindiran kepada kita yang terlalu takut untuk mengkritik pemerintah. Antaranya kita lebih suka untuk menuruti berbanding mempersoalkan tindakan yang nampak salah. Tapi sebelum nak kritik, pastikan anda miliki hujah yang kuat dan jangan bertindak seperti sesetengah orang di media sosial.

Tak nampak macam membahan pun tapi kena ingat cerita jenaka yang disampaikan secara lisan ini adalah sebahagian daripada eskapisme orang kita terhadap diri sendiri. Bermakna mereka troll diri sendiri dan mengakui segala kelemahan. Senang cerita, Pak Kaduk sedang membahan kita kerana sama dungu macam dia.

Selain itu, lawak membahan juga telah wujud dalam buku Sulalatus Salatin ataupun Sejarah Melayu. Kalau tidak percaya boleh baca petikan di bawah:

Maka  kata  Makhdum  Sadar  Jahan,  “Apa  sukar  bahasa  Melayu  ini,  maka  tiadatersebut olehku?” Maka kata Tun Mai Ulat Bulu, “Sebutlah oleh tuan ‘kunyit’”.Maka  disebut  oleh  makhdum  katanya  “kuzit”;  maka  kata  Tun  Mai  Ulat  Bulu,“Salah itu, ‘kunyit’; maka disebut pula “nyiru”, maka kata Makhdum “niru”.  Makakata Tun Mai Ulat Bulu, sambil hendak ketawa, “Kucing pula, sebut tuan”; maka disebut oleh Makhdum, katanya “Kusyin”.  Maka Tun Mai Ulat Bulu pun tertawa,katanya, Manatah tuan hamba dapat menyebut bahasa kami? Demikian lagi kami mengikut bahasa tuan.”  Maka Makhdum Sadar Jahan pun terlalu marah akan TunMai Ulat Bulu, katanya “Taubatlah kita mengajar dia ini lagi.”

Petikan di atas jelas menunjukkan Tun Mai Ulat Bulu telah meminta Makhdum Sadar Jahan yang berbangsa Arab untuk menyebut perkataan kunyit. Namun tanpa sedar Tun Mai Ulat Bulu sebenarnya mahu membahan Makdhum Sadar Jahan. Apabila Makhdum Sadar Jahan tidak dapat menyebut dengan betul, terus Tun Mai Ulat Bulu terbahak-bahak mengertawakan beliau.

Apabila memasuki zaman moden, lawak sebegini masih lagi diteruskan tetapi dalam bentuk yang lebih komersial. Antaranya ada pelawak menceritakan tentang pembangunan dan pencapaian yang seharusnya kita banggakan. Tapi apa yang kita (baca lelaki) bangga adalah dapat kahwin banyak dan pergi Terengganu minum air buah.

Lepas itu semua pakat gelak macam tiada hari esok, padahal si pelawak sedang membahan lelaki yang tak pernah cukup tapi takut bini.

Kesimpulannya, sejak dahulu kita memang suka buat lawak membahan tetapi lebih kepada teguran dan sindiran semata-mata. Masalahnya hari ini adalah lawak membahan itu digunakan untuk mempersendakan agama dan bangsa orang lain. Bagi sesetengah itu cuma lawak biasa sahaja dan seni adalah bebas, jadi mengapa perlu terasa?

Apa yang mereka benak sangat nak faham ialah kena pastikan lawak itu tidak menyentuh mana-mana isu sensitif dalam masyarakat sesebuah negara. Macam melukis, anda tidak dibenarkan menghasilkan karya erotik kerana menyalahi huruf dan amalan di negara ini.

Kepada kelab yang tak beberapa nak lawak itu mohon perbaiki lawak anda supaya tidak menghina sesiapa di masa hadapan. Harus diingatkan anda dan pelawak program televisyen sama sahaja, bahan orang lain untuk dapatkan secebis gelakkan.

RUJUKAN:

Muhammad Safuan Bin Ismail, Roslina Bt Abu Bakar & Nik Rafidah Nik Muhammad Effendy. (2018). Cerita jenaka melayu suatu manifestasi watak dan perwatakan positif. JMS, 1(1), 296-329. https://juku.um.edu.my/index.php/jurnalmelayusedunia/article/view/13409/8525

Rahman Shaari. (2004). Sastera jenaka:Yang parodi dan yang asli. Jurnal Pengajian Melayu, 6(1), 123 to 131. https://jpmm.um.edu.my/index.php/JPMM/article/view/123-131/13716


Duta Kesultanan Johor Lama Ke Barat Seawal 1604 Yang Dilupakan

Saya menerima mesej beberapa orang sahabat yang meminta saya mengulas tentang penemuan sebilah keris di tebing Sungai River Towy, Wales baru-baru ini.
Saya juga kurang pasti untuk memberikan sebarang jawapan tentang penemuan ini. Orang yang menemuinya menyatakan ianya keris dari Tanah Melayu. Namun ianya lebih kelihatan seperti sundang.

Pelayaran orang-orang dari Alam Melayu (Nusantara) ke Eropah Barat bukanlah sesuatu yang baru. Pada tahun 1604, Sultan Johor Lama telah mengutuskan dua orang duta Melayu ke Belanda iaitu Megat Mansur & Encik Kamar. Tujuan pengutusan duta tersebut ialah untuk mengukuhkan hubungan dengan Belanda bagi mengusir Portugis dari bumi Melaka.

Belanda pada ketika itu dilihat sebagai satu rakan kongsi perdagangan yang baik yang boleh digunakan untuk melenyapkan kuasa Portugis di rantau ini. Bukan sahaja Johor, malah Aceh juga menjalinkan hubungan dengan Belanda bagi tujuan yang sama.
Dua tahun sebelum itu iaitu pada tahun 1602, Sultan Aceh telah mengutuskan Teungku Abdul Hamid sebagai duta Aceh ke Belanda. Teungku Abdul Hamid meninggal dunia di Belanda dan dikebumikan di sana.

Duta Johor pula iaitu Megat Mansur selamat pergi dan pulang belayar dari Belanda ke Johor. Manakala status Encik Kamar diperselisihi. Ada ahli sejarah yang menyatakan Encik Kamar juga meninggal dunia di Belanda. Ada ahli sejarah yang lain pula menyebut Encik Kamar meninggal dunia ketika dalam pelayaran dan beliau dikebumikan di laut.
Hasil dari kerjasama yang terjalin ini, maka pada tahun 1641, angkatan tentera Johor yang dipimpin oleh Laksamana Tun Abdul Jamil bergabung bersama tentera Belanda yang dipimpin oleh Laksamana Van Dieman berjaya menawan Melaka dari penguasaan Portugis.

Pada dinding pintu masuk ke A Famosa, diukirkan lakaran tentera berkeris tetapi memakai perisai milik Belanda yang menggambarkan kemenangan perikatan Belanda & Johor ke atas Portugis.

Nampaknya, keris yang terukir pada dinding A Famosa itu kelihatan agak mirip dengan bentuk keris/sundang yang dijumpai di Sungai River Towy itu.

Wallahu ‘Alam
Hasanuddin Yusof
Maktab Penyelidikan
Tamadun Islam Nusantara


Grab Perkenalkan Grab Mandarin

“Target audience Grab (Mandarin) Adalah chinese dari mainland. they make up about 20% of world population yet <1% of them is proficient in english. even if just 5% of them travel here and spend rm300/pax daily malaysia would generate an income of 20.79b per day” – Kakak Twitter..

Wow.

Kakak, RM20.79 Billion/day = RM758.8 Trillion/year.

Banyak tu.

Tapi sadly to inform,

1. The total cumulative amount on tourist spending (Tourist Receipts) for the whole year for the past 5 year adalah around RM80+ Billion per year, jauh sangat lah kiranya sifir kakak tu.

Dan Chinese from China is not the biggest contributer pun.

Almost 70% of our Tourist Receipts datangnya dari negara-negara ASEAN.

Dan kalau tengok by country pun China is not no 1. Sometimes no 2, sometime no 3 lawan-lawan dengan Indonesia.

By ranking on the spending (2017) it will be:

1. Singapore – RM36.9 Billion2. China – RM9.07 Billion3. Indonesia – RM8.48 Billion

2. Chinese from China juga bukanlah the biggest tourist arrival ke Malaysia pun.

By ranking it will be:

1. Singapore ->10 juta2. Indonesia > 3 juta3. China < 3 juta [2]

Kalau dibandingkan dengan Thailand dan Singapura yang mana pelancong China melebihi angka 10 juta setahun dan 3.5 juta setahun. [3].

3. Chinese from China juga are no where near the top five countries in terms of per capita spending.

Kalau ikut ranking negara, pelancong yang banyak berbelanja di Malaysia ni perkapitanya adalah,

1.Saudi Arabia – RM11,6282. UAE – RM9,387,3. Oman – RM8,491,4. Iran – RM8,4125. Kuwait – RM8,335

So based on the numbers and figures above, I think Grab should not focus on only Grab (Mandarin), but expand it to Grab (Bahasa Indonesia), Grab (Arabic) etc etc etc 😆🤭

Lagi satu…

Pelancong China di Thailand 2018 – 10.5 juta orang.

Pelancong China di Phuket 2018 – 2 juta orang.

Pelancong China di Singapura – 3.5 juta orang

Pelancong China di Malaysia 2018 – 2.9 juta orang

Pelancongan China di Sabah – 593 ribu orang

Grab ada di Thailand, Singapura juga, adakah mereka juga ada option GrabCar(Mandarin) di Phuket atau di Singapura?

Kalau ada maka then excuse pelancong China penyebab GrabCar(Mandarin) di Kota Kinabalu ni baru boleh diterima akal.

Kalau tak…

RUJUKAN: [1]Malaysia Tourist Receipts:https://www.ceicdata.com/en/malaysia/tourist-receipts[2]Tourists Arrival – Arrivals by Countryhttp://mytourismdata.tourism.gov.my [3] Cover Story: The Arabs and Chinese are back  https://www.theedgemarkets.com/article/cover-story-arabs-and-chinese-are-back [4]   Thailand considers plan to give Chinese tourists visa-free entry to help boost visitor numbers. https://www.scmp.com/news/china/society/article/3022040/thailand-considers-plan-give-chinese-tourists-visa-free-entry [5] Arrivals by Countryhttp://mytourismdata.tourism.gov.my[6] Sabah Tourism Statisticshttps://www.sabahtourism.com/statistics/[7] Trouble in paradise: Thailand fears decline in Chinese visitors.  https://www.ft.com/content/dc1d2d18-c32b-11e9-a8e9-296ca66511c9?fbclid=IwAR3zTFhlnUEgkoH-F0oE-desRepb96BGH1Nl7hFr7w-d9T8Btpc0-VkoB-w


Jejak Pahlawan Sarawak: Sarjan (B) Dajai Anak Anggie (Pgb)

SATU nama yang mungkin tidak kita kenali kerana agak kurang diwar-warkan sejarah beliau buat kita semua.  Namun disebalik nama yang tidak didendangkan ini terselit cerita yang mampu membuat kita bangga atas keberaniannya melawan musuh durjana suatu waktu dahulu.  “Bujang Berani” begitulah satu ayat yang sering kita laungkan sebagai anak Sarawak bagi memperkatakan kepahlawanan mereka di medan pertempuran demi untuk satu perjuangan memastikan kita hidup aman damai sekarang.

Dajai Anak Anggie, seorang anak Iban yang berasal dari Rumah Penurin, Bahagian Betong, Sarawak.  Dilahirkan pada tanggal 15hb Ogos 1945 iaitu ketika era pendudukan Jepun di Sarawak bukanlah mudah namun bagi ibubapanya iaitu Anggie Anak Assim dan Timai Anak Pungga, kehadiran orang baru di dalam keluarga mereka sudah tentu membawa tuah walau di zaman serba serbi kepayahan pada waktu itu.  Dajai sebagai anak kedua daripada tiga adik beradik membesar dengan jayanya sebagai seorang anak Iban yang diajar serba-serbi untuk menjadi seorang bujang berani suatu hari kelak.

Tatkala usianya masih lagi anak kecil, Dajai turut dihantar untuk mendapat pendidikan di sebuah sekolah missionari iaitu Sekolah St Augustine, Betong.  Orang dulu-dulu tidaklah mengharapkan anak-anaknya untuk belajar sehingga ke menara gading dan jika sudah mampu membaca dan menulis pun itu sudah cukup baik.  Dan begitulah juga Dajai yang menamatkan pendidikannya hanya setakat ke Darjah Enam sahaja.  Selepas meninggalkan alam persekolah tanpa membuang masa Dajai walau diusia remaja sudah mampu bekerja demi membantu keluarga.

Di ketika usianya menganjak ke 19 tahun, gejolak semangat keperwiraan semakin menebal di dalam dirinya lebih-lebih lagi pada ketika itulah berlangsungnya Konfrantasi Indonesia/Malaysia yang banyak menyaksikan perang tidak perlu berlaku di Sarawak.  Pada tahun 1964, beliau nekad untuk menceburkan diri di dalam dunia militari yang mana akhirnya beliau terpilih lantas dihantar untuk menjalani latihan di Kem Sungai Petani, Kedah.  Selepas menamatkan latihan akhirnya beliau ditempatkan di Batalion 1 Renjer iaitu antara yang terawal memasukinya.

Sebagai anak Iban sudah tentu kepakaran beliau dituntut untuk kembali menabur bakti di tanahairnya yang tercinta iaitu Sarawak, Bumi Kenyalang.  Pada ketika zaman konfrantasi inilah beliau sudah menjadi antara barisan hadapan pertahanan negara dengan terlibat secara langsung di dalam operasi-operasi ketenteraan bersama dengan Tentera Komanwel pada waktu itu seperti di Batang Ai, Lubuk Antu serta banyak lagi.

Dek kerana komitmennya yang tinggi jualah menyaksikan Dajai yang baru berpangkat Lans Koperal telah dinaikkan pangkat menjadi Koperal hanya selang beberapa bulan.  Tiada siapa yang boleh menidakkan kenaikan pangkatnya kerana bagi pegawai atasannya beliaulah yang paling layak kerana menunjukkan tahap kerja yang cemerlang pada waktu itu.

Keperwiraan anak Iban kelahiran Sri Aman ini semakin menyerlah apabila terlibat di dalam satu operasi ketenteraan sekitar Oktober 1971 iaitu yang dinamakan Operasi Ngayau 3 di Binatang (sekarang Bintangor), Bahagian Sarikei.  Pada waktu itu menyaksikan satu unit platun yang dikenali sebagai Kompeni A dari Batalian 1 Renjer, Kem Pagar Ruyung, Sibu telah dikerah ke kawasan Sungai Garan setelah mendapat maklumat dari unit perisikan tentera akan kelibat segerombolan komunis di kawasan tersebut. Dengan diketuai oleh Kapten Welther Wong Ak Tedong bersama-sama dengan 16 orang anggota termasuk Dajai telah menaiki trak tentera menempuhi perjalanan darat Sarikei-Simanggang dengan melalui kawasan Sungai Kedup.

Diceritakan trak tentera hanya mengangkut mereka sehingga ke satu kawasan kebun getah yang dikenali sebagai Skim Meradong dan dari situlah unit platun A telah diarahkan untuk menjejaki komunis dengan berjalan kaki melalui semak samun dan hutan dara dengan penuh berhati-hati. Hampir enam hari mereka menyusup di kawasan tersebut namun kelibat komunis langsung tidak kelihatan.  Oleh kerana bekalan makanan semakin berkurangan, demi survival akhirnya unit platun yang dianggotai oleh Dajai telah diarahkan untuk ke Pakan, Julau.

Sudah menjadi kebiasaan untuk setiap operasi ketenteraan, hal pertama yang dilakukan adalah untuk menghantar beberapa orang peninjau untuk ke lokasi lebih awal. Arahan daripada Seksyen Komander iaitu Sarjan Joseph Mileng Kilong telah memilih untuk Koperal Dajai dan Renjer Unggek Anak Anti menjadi ahli peninjau. Setelah berjalan agak lama akhirnya sekitar jam 5 petang, barulah kedua-duanya tiba ke lokasi yang diarahkan.

Apabila sudah tiba di lokasi walau masih lagi lelah perjalanan jauh namun pemeriksaan perimeter telah Dajai dan Unggek lakukan.  Dipendekkan cerita tatkala kesemua unit platun A telah tiba ke lokasi dimana Dajai dan Unggek berada barulah segala pembahagian tugasan diatur dengan cukup sempurna.  Tugasan kawalan sentri dan penyediaan memasak makanan dibahagi-bahagikan antara mereka.  Oleh kerana ketika operasi berlangsung ianya juga bulan Ramadhan maka mereka akan bersama-sama menanti waktu berbuka puasa tiba dan menjamah makanan ala kadar walau hanya ada tiga orang sahaja unit platun yang beragama Islam.  Itulah hubungan akrab di dalam satu unit tentera biarpun berbeza agama, mereka akan sentiasa menghormati antara satu sama lain walau di dalam operasi di hutan.

Kepenatan kerana berjalan jauh lebih-lebih lagi sudah hampir seminggu di dalam hutan menyebabkan unit platun usai berbuka puasa terus lena dibuai mimpi.  Hanya unit kawalan sentri sahaja yang berjaga pada waktu itu.  Tiba-tiba sekitar jam 6 pagi kesemua unit platun ini dikejutkan dengan bunyi letupan yang membingitkan di kawasan mereka sehingga menyebabkan mereka bangun bertempiaran mencari tempat untuk berlindung sambil mengangkat apa sahaja senjata yang mampu digapai.

Satu letupan hanya sebagai permulaan dan seterusnya mereka mula dihujani dengan peluru-peluru musuh yang bertali arus.  Sahlah sudah mereka diserang hendap oleh komunis durjana.  Biar putih tulang jangan putih mata, musuh menyerang tetap ditentang. Menyerah kalah tidak pernah ada di dalam diari seorang tentera. 16 anggota Platun A tetap berbalas tembakan walau nyawa jadi taruhan.  Dikatakan pada saat genting itu, seorang daripada renjer Platun A sempat berhubung dengan ibupejabat melaporkan keadaan mereka yang sedang diserang hendap.  Namun sayangnya sebelum habis perbualan, alat komunikasi yang satu-satunya itulah juga rosak terkena peluru musuh yang menyebabkan Platun A terputus hubungan pada masa itu.

Rupa-rupanya komunis durjana sudah mengetahui bahawa Platun A sudah terputus hubungan maka mereka menjadi semakin bongkak dengan meminta kesemua unit Platun A untuk menyerah diri.  Pantang tentera berbuat demikian walau sayup-sayup kedengaran suara komunis berbuat demikian, Sarjan Joseph Mileng dan Koperal Dajai telah berjaya mengatur strategi untuk episod serang balas yang lebih teratur dan sempurna.

Dalam kepekatan malam, unit Platun A mengikut arahan berdasarkan strategi Joseph dan Dajai.  Mereka merangkak-rangkak mencari posisi yang ditetapkan dengan senyap dan sunyi.  Siaga segalanya dengan satu jeritan dari Koperal Dajai iaitu laungan keramat “Agi Idup Agi Ngelaban” kesemua anggota platun membalas dengan lebih jitu ke atas gerila komunis di hadapan mereka. Bom tangan dilontarkan diselang seli dengan tembakan senapang.  Komunis yang berlagak sebelumnya sudah mula mengeletar kepala lutut sehingga ada antara mereka mula cabut lari.

Alang-alang mandi biar basah maka begitulah juga bagi unit Platun A, Sarjan Joseph, Koperal Dajai dan Renjer Unggek seia sekata bersetuju untuk mengejar komunis yang lari tidak cukup tanah dari lokasi mereka bertempur sehingga ke lubang cacing.  Bayangkan hanya tiga anggota yang mengejar satu kumpulan komunis kemudian berpecah kepada tiga kumpulan sememangnya sesuatu yang amat gila untuk dilakukan.  Ketiga-tiga mereka sewaktu tempoh mengejar telah berjaya membunuh dan mencederakan beberapa orang komunis biar hanya satu lawan dua atau tiga dengan komunis pada masa itu.

Hanya pada jam 7 pagi tanggal 27 Oktober 1971, barulah bantuan yang lebih besar tiba di lokasi pertempuran.  Saki baki komunis tetap dicari di dalam apa keadaan sekalipun.  Serang hendap komunis pada hari itu menyaksikan lima anggota komunis berjaya dibunuh dan beberapa orang yang cedera ditangkap.  Manakala di pihak unit Platun A seorang renjer anak Iban bernama Renjer Nyambong Anak Bansa terkorban sebagai sebagai bunga bangsa kerana terkena tembakan peluru musuh di bahagian kepala.

Tiga anggota unit platun yang tercedera adalah Renjer Unggek iaitu bahagian pinggang, Lans Koperal Malang di bahagian kaki kiri manakala Renjer Arshad di bahagian mukanya. Dikatakan dek kerana impak bahan letupan juga menyaksikan kesemua unit Platun A termasuk Koperal Dajai mempunyai masalah pendengaran hampir dua minggu lamanya.  Atas keberanian yang tidak terhingga serta khidmat bakti cemerlang sewaktu Ops Ngayau 3 ini, Koperal Dajai Anak Anggie bersama-sama Sarjan Joseph Mileng ak Kilong dan Renjer Unggek Ak Anti telah dianugerahkan Pingat Gagah Berani oleh Yang Dipertuan Agung Sultan Abdul Halim Al-Haj pada tanggal 23 Disember 1971.

Setelah berkhidmat hampir 21 tahun menjadi barisan hadapan pertahanan Negara Malaysia akhirnya Koperal Dajai bersara dengan pangkat terakhirnya sebagai seorang Sarjan.  Beliau meneruskan perjalanan penghidupannya sebagai pesara tentera dan hidup bahagia bersama isterinya iaitu Lemenkai Anak Tamat ditemani oleh empat cahayamata mereka.

Begitulah al-kisahnya seorang bujang berani anak Sarawak yang tidak begitu dikenali tetapi dianugerahkan Pingat Gagah Berani oleh Kerajaan Malaysia.  Antara pingat teratas di dalam senarai darjah kebesaran Negara dan bukan orang yang sembarangan boleh mendapatnya.  Hanya yang terpilih.

Agi Idup Agi Ngelaban

-HB-

#KamekSayangSarawakBah

Rujukan:


Muzik Dan Peranannya Dalam Kesihatan

Umumnya, kita menganggap muzik itu hanya sekadar halwa telinga semata-mata. Tak kiralah siapa artis pilihan anda atau jenis muzik pilihan anda sama ada Aiman Tino, Faizal Tahir, rock atau jazz, pada kita ia hanya sekadar hiburan. Tetapi siapa sangka muzik sebenarnya mempunyai potensi sebagai alat merawat penyakit. Dan ini dibuktikan dengan kisah seorang ilmuan Islam bernama Al-Kindi dan kajian-kajian perubatan yang menyusul selepas itu. Di sini juga, saya akan dedahkan antara beberapa kelebihan terapi muzik.

Pada suatu ketika semasa era Khalifah Al-Ma’mun, wujud diskusi Al-Kindi dengan seorang ahli fiqah yang mempertikai teori dan ilmu muzik yang dibawa beliau. Pada ahli fiqah tersebut, teori dan ilmu tersebut merupakan satu pembaziran. Namun Al-Kindi membalas balik dengan menyatakan muzik banyak manfaat tersendiri seperti merawat penyakit, membakar semangat manusia dan memberi kesan kepada binatang dan manusia. Namun jawapan tersebut langsung tidak memuaskan hati ahli fiqah tersebut.

Bahkan, ahli fiqah tersebut menyelar beliau kerana tidak menghuraikan muzik Aristotle dalam buku puisinya dan Plato dalam karyanya, Republik. Lantas, Al-Kindi membidas kembali bidasan ahli fiqah tersebut dengan menyatakan suara manusia juga sebenarnya muzik. Begitu juga dengan bunyi-bunyian di persekitaran seperti daun pokok ditiup angin atau air mengalir di sungai. Bagi beliau, seorang pemuzik merangkap ahli falsafah mengetahui setiap perkara berkenaan alunan suara, melodi dan rentak lagu. Dan begitu juga seorang doktor perubatan merangkap ahli falsafah mengetahui apa jenis rawatan dan ubat bersesuaian bagi merawat pesakitnya.

Al-Kindi kemudian membuka kisah seorang pesakitnya yang juga anak kepada jirannya. Jirannya ialah seorang ahli perniagaan yang semakin tua dan melihat anaknya itu sebagai orang yang dapat meneruskan perniagaannya. Namun, anaknya itu ditimpa penyakit lumpuh di mana antara simptomnya ialah tidak sedarkan diri dan tidak tahu peredaran masa siang atau malam. Ramai doktor cuba mengubati pemuda tersebut tetapi semua rawatan yang diberi tidak menjadi. Tambah menggusarkan si ayah ialah si anak saja tahu rahsia dalam perniagaannya seperti bilangan stok barang dan senarai pemiutang. Pada mulanya, si ayah tidak mahu meminta bantuan Al-Kindi kerana dia melayan jirannya seperti sampah. Namun melihat keadaan si anak yang makin kritikal, si ayah mengetepikan egonya dan meminta bantuan cendekiawan terkenal itu.

Sebaik sampai di rumah jirannya itu, Al-Kindi segera membuat diagnosis pada pemuda tersebut dan mendapati keadaannya semakin parah. Lalu beliau meminta izin memanggil beberapa orang anak muridnya yang boleh bermain alat muzik untuk membantu dalam sesi rawatannya. Apabila keempat-empat anak muridnya itu sampai, mereka mengambil tempat masing-masing dan mula memainkan alat muzik yang dibawa. Perlahan-lahan, suasana dalam rumah bertukar aman dan nyaman dan mempengaruhi semua yang ada pada ketika itu termasuk si pemuda. Dan dengan izin Allah s.w.t, anak jiran tersebut bangun seolah-olah seperti terjaga daripada mimpi. Ketika itu, beliau memeriksa nadi dan aliran darah si anak, melihat keadaannya kembali normal. Si pemuda memandang hadirin sekeliling yang tergamam akan apa yang berlaku di hadapan mereka. Si anak kemudian memandang kumpulan pemuzik dan ibu bapanya lalu tersenyum. Si ibu yang merasa gembira mahu bercakap dengan anaknya tetapi Al-Kindi memberi isyarat untuk si ibu diam terlebih dahulu.

Al-Kindi kemudian bertanya, “Duhai anak yang budiman, mohon jelaskan urusan perniagaan ayahmu iaitu berkenaan urusan jual beli dilakukan. Tanpamu, sukar bagi ayahmu menguruskan perniagaannya sebaik mungkin.” Orang ramai tergamam mendengar soalan beliau. Sementara itu, pelajar-pelajar beliau terus memetik gambus dengan perlahan. Dengan suara yang perlahan dan fikiran yang waras, si anak menceritakan semua perkara berkenaan urusan perniagaannya di mana semua maklumat disalin Al-Kindi pada sehelai kertas. Si anak tersenyum memandang ibu bapanya dan mengucapkan terima kasih kepada beliau kerana mengubatinya. Kemudian, si anak memuji muzik pelajar-pelajar Al-Kindi dan meminta mereka meneruskan petikan gambus tersebut, tanda bahawa si anak akan kembali menemui Penciptanya.

Kisah ini tersebar luas ke seluruh ceruk empayar Islam Abbasiyyah pada ketika itu dan menjadi inspirasi kepada cendekiawan pada abad-abad seterusnya dalam soal perubatan. William Shakespeare dan W.H Auden mencadangkan muzik sebagai alat mengubati jiwa yang lara atau menyelamatkan individu bermasalah. Muzik juga digunakan oleh hospital-hospital untuk sebagai salah satu daripada rejim penyembuhan bagi veteran kedua-dua Perang Dunia Pertama dan Perang Dunia Kedua. Hospital Sultan Bayezid II di Edirne, Turki menggunakan muzik untuk membantu merawat pesakit mental. Hospital ini ialah hospital pertama di dunia yang menggunakan kaedah muzik untuk merawat penyakit mental.

Bagi Dr Wendy Magee, seorang pakar terapi muzik di Institut Pemulihan dan Pelegaan Otak London percaya terapi muzik yang diperkenalkan Al-Kindi seharusnya digunakan bersama perubatan konvesional dalam merawat pelbagai jenis penyakit dari autisme sehinggalah kecederaan dalam kemalangan. Menurut beliau, “Muzik ialah vitamin mega untuk otak dan memulakan semuanya. Dengan mendengar muzik, bermain alat muzik atau hanya sekadar menyanyi boleh membantu pesakit mengatasi kesakitan fizikal, emosi, mental dan masalah komunikasi. Muzik boleh mengakses banyak bahagian dalam otak dan membina semula laluan neural yang rosak. Ia boleh memberi kesan yang besar.”

Antara penemuan yang dibuat berdasarkan terapi muzik ialah:

a) Para saintis dari Universiti Helsinki mendakwa penghidap strok yang mendengar muzik pop, klasik, jazz dan rakyat beberapa jam sehari mempunyai memori lisan lebih baik, lebih gembira dan dan lebih fokus. Berdasarkan kajian mereka, penghidap strok yang mendengar muzik memperbaiki memori lisan mereka sebanyak 60% berbanding 29% bagi yang tidak mendengar muzik.

b) Terapi muzik bukan saja membantu kanak-kanak yang trauma di zon-zon konflik tetapi juga membantu penghidap autisme dari segi komunikasi dan tingkah laku. Menurut Prof Nigel Osborne dari Universiti Edinburgh menyifatkan terapi muzik seharusnya menjadi sebahagian daripada pendekatan aliran utama dalam soal penjagaan kesihatan. Menurut beliau, terapi ini adalah murah, punya akses yang mudah dan tidak memberi sebarang kesan sampingan. “Semua tahu muzik itu mampu menggegarkan jiwa tetapi tiada siapa tahu kenapa. Kejayaan cemerlang dalam bidang sains neuro membenarkan kami memahami lebih mendalam hubungan muzik dengan minda dan tubuh badan manusia. Ianya amat penting kerana dengan ini, kami menunjukkan asas saintifik yang kukuh untuk membuktikan apa yang kita selama ini tahu.”

c) Satu kajian oleh American Journal of Advanced Nursing pada tahun 2003 menyatakan pesakit yang mengalami kesakitan kronik dapat mengurangkan peratusan kesakitan tersebut sebanyak 21% bila mendengar muzik klasik yang menenangkan. Bagi yang mengalami masalah kemurungan, mendengar muzik klasik yang menenangkan dapat membantu mereka sebanyak 25% lebih baik.

d) Laporan Arts Council pada 2006 mendedahkan penghidap artritis reumatoid yang mendengar muzik mereka secara harian selama 20 minit menceritakan ia membantu mengurangkan kesakitan yang dialami.

e) Menyanyi membantu memperbaiki kualiti hidup penghidap dementia progresif.

Antara kesan terapi muzik yang boleh dilihat:

i. Mengubah mood seseorang terutama dalam keadaan stres. Muzik membantu mengubah perasaan pendengar menjadi gembira selepas mengalami peristiwa-peristiwa yang menyedihkan dalam kehidupan mereka. Biasanya, individu-individu yang mengalami stres ialah warga emas, kanak-kanak kelainan upaya dan orang yang mempunyai masalah ketagihan.

ii. Muzik turut membantu memperbaiki memori seseorang terutama pesakit dementia. Muzik mampu membangkitkan memori silam dalam otak, berinteraksi dengan bahagian otak berkenaan memori dan memberi rangsangan pada bahagian tersebut untuk kembali mengingati perkara-perkara terdahulu. Ini sekaligus membantu mereka memperbaiki keupayaan mengingat.

iii. Muzik turut membantu mengurangkan masalah kemurungan dan kerisauan. Ini kerana bila kita bermain alat muzik, ia membantu kita fokus, sekaligus membantu kita melupakan kerisauan yang dihadapi dan merasai pengalaman baru. Ini membantu mereka mengekspresi diri mereka dengan lebih baik, sekaligus meningkatkan rasa hormat pada diri, melihat diri mereka sebagai unik dan melihat dunia dari sisi yang lebih positif.

iv. Muzik turut memperbaiki kemahiran komunikasi. Melalui terapi muzik, individu yang mengalami kesukaran bercakap belajar bercakap melalui terapi ini. Di sini, mereka perlu menyanyi. Mengapa perlu menyanyi? Ini kerana menyanyi memerlukan kita menyebut setiap perkataan dengan lancar dan pada masa-masa tertentu, sekaligus kemahiran ini boleh digunakan dalam kehidupan seharian.

v. Muzik turut memperbaiki kemahiran sosial individu terutama individu yang mengalami masalah kemurungan. Ini kerana bila sesi terapi muzik dilakukan secara berkumpulan, ia membangkitkan emosi yang tidak pernah didedahkan dan menyedarkan mereka bahawa dunia sebenarnya berbeza jika dibandingkan dengan persepsi mereka.  Selain itu, sesi ini turut menggalakkan pesakit mengenali antara satu sama lain dan berkongsi pengalaman hidup masing-masing.

vi. Muzik turut memperbaiki pergerakan dan kordinasi tubuh manusia. Bagi individu kelainan upaya atau hilang kawalan mobiliti mereka, terapi muzik membantu merangsang otot mereka dan membantu bahagian otak berkenaan pergerakan dan kordinasi untuk mengawal semula pergerakan mereka. Ini dicapai dengan penggunaan muzik berirama rancak.

vii. Muzik membantu mengurangkan ketakutan. Bila kita mendengar muzik, ia sebenarnya membawa kita mengharungi satu perjalanan yang boleh mengubah mentaliti kita dan pandangan alam kita pada sesuatu perkara.

viii. Muzik meningkatkan kekuatan imuniti badan dengan meningkatkan bilangan immunoglobulin A dan sel pembunuh semulajadi. Mendengar muzik turut membantu mengurangkan penghasilan hormon stres iaitu kortisol. Stres sebenarnya boleh melemahkan sistem imuniti badan manusia.

Muzik sememangnya menakjubkan dan potensi ia sebagai sebahagian daripada kaedah rawatan sebenarnya tidak terbatas. Namun, pelbagai kajian lagi perlu dijalankan sebelum membuktikan bahawa muzik hanyalah sekadar pengalih perhatian dari segi psikologi. Tetapi sekiranya ia berjaya dibuktikan, maka laluan yang dimulakan oleh Al-Kindi sebenarnya bisa menjadi penawar kepada manusia untuk menjadi lebih baik dari segi fizikal, mental dan emosi.

SUMBER:

1. Fayyad, Sulayman. (2002). Dewan Bahasa dan Pustaka (DBP). Al-Kindi: Tokoh Muzik Arab.

2. Ghazal, Rym. (2009). The National. Tapping music’s healing power. https://www.thenational.ae/uae/science/tapping-music-s-healing-powers-1.488749

3. Daily Express. (2008). Tuning into the healing power of sweet music. http://www.express.co.uk/finance/retirement/39965/Tuning-into-the-healing-power-of-sweet-music

4. Consumer Health Digest. 10 Amazing Benefits of Music Therapy. https://www.consumerhealthdigest.com/brain-health/10-amazing-benefits-of-music-therapy.html


Sejarah Nama Kumpulan Briged Al-Qassam: Penggempur Zionist Laknatullah

Setelah kejatuhan Uthmaniyah, wilayah Syam diagih-agihkan kepada British & Perancis. Melalui perjanjian sulit Sykes-Picot pada tahun 1916, Syria & Lubnan diagihkan kepada Perancis manakala Palestin & Jordan diperintah oleh British.

Di Syria, seorang ulama sufi lulusan Universiti Al Azhar yang bernama Syeikh Izzuddin Al Qassam bangkit menentang penjajahan Perancis dengan senjata. Syeikh Izzuddin Al Qassam yang merupakan seorang mursyid tarekat Syadziliyah di sebuah zawiyah di Jilah Al Adhamiyah, Syria membentuk sepasukan tentera dari kalangan anak-anak muridnya.

Amalan-amalan zikir, doa & bacaan hizib-hizbib yang telah diterapkan kepada anak-anak muridnya memberikan mereka semangat & keberanian yang luar biasa untuk menentang Perancis walaupun kelengkapan senjata mereka serba kekurangan. Serangan demi serangan secara gerila yang dilakukan oleh mereka sangat digeruni Perancis sehinggakan Perancis menganggap Syeikh Izzuddin Al Qassam & anak-anak muridnya sebagai ancaman yang besar.

Namun tali barut Perancis yang bernama Ibrahim Hanano merencatkan perjuangan Al Qassam. Ramai anak-anak muridnya ditangkap & dibunuh setelah maklumat sulit mereka sampai ke pengetahuan Perancis. Maka Mufti Palestin iaitu Syeikh Amin menjemput Syeikh Izzuddin Al Qassam bersama 6 orang muridnya ke Haifa, Palestin untuk menggembleng semangat jihad di kalangan orang-orang Palestin bagi melawan British.

Di Palestin, Syeikh Izzuddin Al Qassam bersama anak-anak muridnya melatih petani-petani di kampung & buruh-buruh di bandar di Palestin untuk berjihad melawan British. Mereka bukan sahaja dilatih dengan ilmu ketenteraan, tetapi turut dilatih & dititik beratkan amalan-amalan kerohanian. Kini Syeikh Izzuddin Al Qassam & para pengikutnya menjadi ancaman besar buat British pula. Pada tahun 1934, Syeikh Izzuddin Al Qassam syahid dibunuh Inggeris.

Kini, perjuangan Syeikh Izzuddin Al Qassam diteruskan oleh Briged (Kataib) Al Qassam, satu sayap tentera di bawah Hamas. Briged Al Qassam juga meneruskan kaedah yang diterapkan oleh Syeikh Izzuddin Al Qassam yang mana amalan kerohanian sangat dititik beratkan. Sebab itu untuk menjadi ahli briged Al Qassam mesti menjaga solat fardu, solat tahajut & hafalan Al Qur’an.

Ini menyebabkan hati mereka sangat lembut dengan orang lain tetapi sangat garang dengan musuh yang nyata. Mereka juga menolak penglibatan orang luar supaya dapat menjaga kesucian perjuangan mereka. Matlamat perjuangan mereka juga jelas. Ini sangat berbeza dengan ISIS yang berhati buas & mudah mengkafirkan umat Islam.

Lebih parah, pemimpin-pemimpin ISIS mula menyebarkan kebencian terhadap Briged Al Qassam dengan mengkafirkan mereka. Dari Al Qassam & ISIS, kita akan mengenali mana jihad yang betul & mana jihad yang palsu. Sebab itu juga, Briged Al Qassam adalah tentera yang paling digeruni Israel

Hasanuddin Yusof
Maktab Penyelidikan
Tamadun Islam Nusantara


Vicenzo: Drama Terbaik Bahaskan Mengenai Realpolitik Dan Machiavelli

“Il male è grande e vasto” yang Vincenzo sebut di hujung drama adalah word play kepada “Il mare è grande e vasto” (the sea is great and wide).

Dari Psalm 104:25 “the sea is great & wide, teeming with life”. Tukar “mare” (laut) jadi “male” (kejahatan).

Seolah-olah nak ajak penonton membayangkan kejahatan tu ibarat lautan yang dalam, gelap-gelita, diliputi oleh ombak yang membadai manusia yang lemah dan helpless (Teringat nasib penyelidik RDU-90 dalam Episod 4).

Bila diterjemahkan ke dalam BI jadi “evil is prevalent and vehement” (악은 견고하며 광활하다) supaya dapat kontra dengan “justice is weak and empty” (정의는 나약하고 공허하다) yang disebut lebih awal oleh Vincenzo.

So apa yang nak disampaikan?

Mesej drama Vincenzo konsisten dari awal sampai akhir, iaitu bahawa kebaikan adalah rapuh dan lemah berbanding kejahatan.

Untuk memenangkan pihak yang baik, tahap kejahatan tertentu (certain degree of evil) adalah perlu.

Jalan cerita drama ni bermula dengan kem.atian tragik Hong Yu-chan di tangan Babel, berakhir dengan kemenangan Vincenzo ke atas Babel.

Hong Yu-chan seorang yang selfless, adil, menghormati undang2, manakala Vin seorang mafia yang tak hirau pasal soal undang-undang atau keadilan.

Jadi penulis drama kira berjaya menyampaikan naratif “only evil can punish evil” (악은 악으로 처단한다). “Good” macam Hong Yu-chan tak dapat tumpaskan kejahatan, hanya “evil” seperti Vin mampu capai misi tersebut, sebab “un diavolo scaccia l’altro” (one devil chases another).

Tapi bukan bermaksud drama ni suruh kita jadi evil, mengharuskan keganasan untuk lawan benda yang kita anggap tak adil. Jangan pula pergi tiru Vin cabut kuku orang pakai lighter.

Ia cuma nak tonjolkan bahawa garis antara baik/jahat tak se-jelas yang kita bayangkan. Walaupun watak Vin bukan “hero” yang tipikal, tapi tindakannya “serves the greater good”, dan dia adalah “lesser evil” (syaitan kecil) berbanding syaitan besar.

Berbeza dengan budaya Barat yang dualisitik, takrifan Asia Timur tentang hero/villain lebih kabur. Perkataan “villain” yang Vin pakai iaitu 악당 (agdang, 惡黨) lebih dekat dengan maksud “gangster” (黨 = gang), tak macam Babel yang level 악마 (agma, 惡魔 = 惡 evil + 魔 demon).

Sebelum Vin hukum Choi Myung-hee, dia membandingkan diri dengan dewa Vaisravana yang memimpin yaksha dan rakshaha (asal-usul perkataan raksasa dalam BM). Dalam mitologi Hindu-Buddha, mereka ni golongan mahkluk yang ganas tapi mereka bukan makhluk jahat.

Kefahaman macam ni mungkin agak mengejutkan bagi orang yang “baik-baik sahaja”. Tapi ia tidak asing bagi orang yang mendalami sains politik, terutamanya bila belajar tentang doktrin realpolitik.

Kebanyakan pemimpin yang disanjungi sebenarnya adalah ruthless & merciless. Tapi kadang mereka kena jadi macam tu demi kebaikan awam. Tapi adakah ia justify semua kejahatan yang dilakukan? Itulah dilema yang kita akan alami kalau kita selami realpolitik & mesej Vincenzo ni.

Vin cakap misi dia melawan penjahat umpama “membersihkan sampah”. Tapi siapa yang bagi hak dia sebagai penentu siapa yang sampah, siapa yang bukan sampah. Apa jaminan dia tak salahguna kekuatannya?

Tapi tu dah agak berat, so cerita just stop kat Ep20, bagi penonton kekal kagum dengan Vincenzo the anti-hero. Overall, drama ni berbaloi untuk difollow. Kembang otak, tak lagha. Tak hairan ramai puji drama ni benchmark baharu bagi K-drama. Cuma iklan Kopiko tu banyak sangat.


Hujah Balas Kami Pada Golongan Yang Mendakwa Kami Tak Faham Ikan Sebelah

Beberapa hari lepas, ada yang cakap bukan semua ikan sebelah badan adalah ikan sebelah. Ada banyak jenis iaitu sole, plaice, flounder dan tongue fish. Kesemua ikan sebelah ni berbeza-beza dan tidak boleh sesuka menggelarkannya sebagai ikan sebelah. Memandangkan ada yang dah tegur, tidak mengapa kali ini saya akan terangkan dengan lebih jelas apa beza kesemua jenis ikan sebelah.

Secara asasnya semua tahu ikan sebelah ni sama je macam ikan masa kecik dulu. Apabila sudah menjadi dewasa, ikan sebelah mula berubah. Antara perubahan tersebut adalah, ikan sebelah akan berenang secara mengiring, sebelah badan akan bertukar menjadi warna putih dan mata akan bergerak ke badan sebelah. Senang cerita, ikan sebelah ni akan jadi macam ikan pari.

Persoalannya dekat mana perbezaan tu? Jom kita tengok satu persatu.

Ikan sole atau nama saintifiknya solea solea merupakan salah satu spesies yang tergolong dalam ikan sebelah secara amnya. Sifat dia lebih kurang je macam ikan sebelah yang tapi bezanya adalah ikan sole hidup dekat seluruh Eropah. Dekat Malaysia memang tak ada. Nak kenal ikan sole ni mudah je iaitu badan berwarna coklat dengan bintik-bintik di atasnya.

Ikan biasanya hidup dekat perairan cetek di seluruh pantai Eropah. Bermakna kalau korang nak mancing ikan sole dekat pantai Eropah, dijamin tidak akan kumpau. Ikan ini juga dikenali sebagai English soles bagi membezakannya dengan ikan sebelah yang lain.

Ikan plaice ni unik sikit berbanding ikan sole. Sebab ikan plaice hidup di dasar laut yang berpasir dan berperangai seperti kelawar. Bermakna ikan plaice lebih aktif untuk mencari makan dan bersiar-siar pada waktu malam.

Waktu siang pulak, ikan plaice hanya akan berehat sahaja. Caranya adalah deme akan timbuskan diri ke pasir sedalam 50 meter dan hanya membiarkan mata sahaja terjojol keluar. Kalau korang nak jumpa ikan ni, boleh cuba cari dekat luar pantai Britain dan Ireland.

Ikan flounder ini sebenarnya pernah dianggap tidak wujud sebelum ditemui oleh seorang saintis Switzerland dan leftenan tentera laut Amerika Syarikat. Mereka telah menemui ikan flounder pada kedalaman 35,814 kaki. Bermula dari situ banyak ikan flounder telah dijumpai.

Tapi kena ingat, tak semua ikan flounder tergolong dalam keluarga yang sama. Sebab ikan flounder terbahagi kepada beberapa keluarga iaitu Pleuronectidae, Paralichthyidae, Bothidae, dan Achiropsettidae. Nak bezakan ikan flounder dari keluarga yang lain senang je. Korang cuba tengok mata mereka.

Ikan flounder daripada keluarga Pleuronectidae memiliki mata yang terletak di sebelah kanan. Manakala mata ikan flounder daripada keluarga bothidae and paralichthyidae berada di sebelah kiri. Ikan flounder juga merupakan salah satu ikan yang menjadi kegemaran manusia.

Dia punya suka sampai banyak betul ikan flounder liar telah ditangkap dan dijadikan induk untuk ternak di dalam sangkar. Perbuatan ini telah membuatkan populasi ikan flounder semakin berkurangan di lautan.

Tongue fish ataupun ikan lidah ni mesti ramai yang kenal. Sebab ini merupakan spesies ikan sebelah yang paling banyak di Malaysia. Ye lah ikan ni kebiasaannya akan hidup dekat kawasan tropika dan subtropika. Nak kenal tongue fish senang je, atas badan mereka cuma miliki dua warna sahaja sama ada coklat ataupun kelabu.

Apa yang membezakan tongue fish tersebut adalah kepelbagaian corak di atas badan mereka. Menariknya adalah tongue fish boleh dijumpai di sungai dan akan menjadi sangat tidak bernilai apabila dewasa. Katanya isi tongue fish dewasa dah tak sedap.

Kalau nak makan juga, kena ambil yang sedang-sedang. Tak terlalu muda dan tak terlalu dewasa.

Kali ini saya tambah lagi satu spesies ikan sebelah supaya kita saling mengenali dan mudah nak beli dekat pasar pagi. Spesies yang terakhir adalah halibut yang hidup di Lautan Pasifik, Lautan Atlantik dan Greenland. Halibut dikatakan sebagai ikan sebelah paling sedap untuk dimakan terutamanya sekali jika buat fish & chip serta sushi.

Buktinya halibut menjadi sumber protein terawal bagi orang Alaska dan orang Kanada. Apa yang mengejutkan adalah halibut mampu membesar sehingga mencapai panjang 4.6 meter. Beratnya pulak boleh menjangkau kepada 280kg untuk seekor halibut. Hal ini sekaligus menyaksikan halibat diiktiraf sebagai ikan sebelah paling besar di dunia.

Ok korang semua mesti dah kenal beberapa spesies ikan sebelah. Lepas ni pergi pasar pun dah senang. Cakap je nak ikan sole, plaice dan halibut, pandai-pandailah orang kedai tu cari.

Kepada korang semua, apa beza ikan sebelah, ikan lidah dan ikan sisa nabi?

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee

Rujukan

Animal Sake. (n.d). Ridiculously fabulous facts about flounder fish. Dipetik daripada https://animalsake.com/flounder-fish

Boyd. S. (2015). Fun tongue facts. Salt Water Fishing Magazine. Dipetik daripada https://www.texassaltwaterfishingmagazine.com/fishing/education/fishy-facts/fun-tongue-facts

Marine Stewardship Council. (n.d). What is halibut. Dipetik daripada https://www.msc.org/what-you-can-do/eat-sustainable-seafood/fish-to-eat/halibut

North Western Inshore Fisheries. (n.d). Plaice. Dipetik daripada https://www.nw-ifca.gov.uk/managing-sustainable-fisheries/plaice/

Patrick. (2021, November 23). What is sole fish. Fish Basic. Dipetik daripada https://fishbasics.com/what-is-sole-fish-facts-and-taste/


UMNO dan Sejarahnya

Bersempena dengan Himpunan Ummah yang sedang berlangsung di PWTC,  kami menyediakan artikel istimewa sejarah parti UMNO dan PAS yang akan dinaikkan bersama-sama di portal ini. Sejarah berusia puluhan tahun dua parti ini.

Setelah British kembali mejajah Tanah Melayu pasca Perang Dunia Kedua, British telah merombak segala dasar yang berkaitan dengan orang Melayu. Di bawah rancangan British, ini akan mengakibatkan orang Melayu yang sebagai penduduk asal di bumi Tanah Melayu terpaksa bersaing dengan orang lain. Antara salah satunya ialah penubuhan Malayan Union. Malayan Union merupakan satu kesatuan di mana ia akan melucutkan kuasa raja-raja dan akan dikuasai oleh seorang Gabenor.

Selain itu, Gabenor Malayan Union juga akan bertindak sebagai Pengerusi Majlis Agama Islam yang mana ia akan mencemarkan kesucian agama Islam itu sendiri. Selain itu, Malayan Union menggunakan sistem kerakyatan yang dipanggil jus soli.  Syarat kerakyatan yang longgar membolehkan orang bukan Melayu mendapat hak yang sama dengan orang Melayu. Orang Melayu meragui kesetiaan orang Cina dan orang India.

Jika orang bukan Melayu mendapat hak yang sama dengan orang Melayu ini menyebabkan hak istimewa dan kedudukan politik orang Melayu akan tergugat. Keadaan ini amat berbahaya untuk kedudukan politik, ekonomi dan masa hadapan orang Melayu. Faktor yang terakhir ialah bagaimana Sir Harold MacMichael mendapatkan tandatangan persetujuan daripada sultan-sultan. MacMichael telah menggunakan paksaan dan ugutan untuk mendapatkan tandatangan. Ini sekaligus membuatkan orang Melayu merasakan maruah mereka dipijak kerana sultan mereka diperlakukan sedemikian.

Oleh yang demikian, orang-orang Melayu telah mengadakan Kongres Melayu SeMalaya yang diadakan di Padang Kelab Sultan Sulaiman, Kampung Baru bagi mengecam tindakan penubuhan Malayan Union. Kongres itu telah diadakan pada 1-4 Mac 1946 dan dihadiri oleh sebanyak 41 buah persatuan dari seluruh negara. Di dalam kongres tersebut, sebuah resolusi mencadangkan bahawa perlunya sebuah parti politik untuk menyatukan bangsa Melayu.

Satu jawatankuasa yang dianggotai oleh Dato Onn Jaafar, Dato Panglima Bukit Gantang, Dato Nik Ahmad Kamil, Dato Hamzah Abdullah dan Zaaba telah meminda satu perlembagaan yang mana ianya dibahaskan ketika Kongres yang kedua. Ketika kongres yang ketiga yang diadakan di Istana Besar Johor Bahru pada 1 dan 2 Mac, perlembagaan parti baharu telah diluluskan dan pada ketika itulah Parti Kebangsaan Melayu Bersatu (PEKEMBAR) atau United Malay National Organisation (UMNO) ditubuhkan. Dato Onn Bin Jaafar, Menteri Besar Johor telah dilantik sebagai Yang Dipertua UMNO yang pertama.

Pada 29 dan 30 Jun, Mesyuarat Agung Pertama UMNO telah diadakan di Ipoh, Perak. Hasil daripada mesyuarat itu, bendera UMNO telah ditetapkan dan Dato Haji Abdul Wahab, Panglima Bukit Gantang, Menteri Besar Perak telah dilantik sebagai Setiausaha Agung UMNO yang pertama. Bendera UMNO mula dikibarkan buat kali pertama ketika Majlis Mesyuarat Agung UMNO yang diadakan di Pulau Pinang.

Ketika Mesyuarat Agung UMNO  yang diadakan di Alor Setar, mereka telah membincangkan sktruktur asas perlembagaan Tanah Melayu berdasarkan contoh-contoh perlembagaan setiap negeri di Tanah Melayu. Struktur ini menjadi batu asas bagi penubuhan Persekutuan Tanah Melayu pada 1948. Dalam tempoh 1949, Sayap pemuda telah ditubuhkan semasa Mesyuarat UMNO di Butterworth, Pulau Pinang. Selain itu, Badan Wanita juga turut ditubuhkan oleh Puan Mariah Puteh semasa persidangan tersebut.

Pada 1950, UMNO telah menganjurkan Persidangan Ulama SeMalaya di Muar bagi memperjuangkan isu Islam melalui UMNO. Pada 1950, Dato Onn Jaafar telah mengundurkan diri kerana pandangan beliau terhadap CLC. Namun, beliau menarik semula perletakan jawatan beliau itu setelah satu perarakan diadakan oleh orang UMNO sebagai tanda meminta maaf daripada orang UMNO atas perbuatan mereka sendiri. Pada 1951, UMNO telah bersetuju untuk menggunakan slogan Merdeka semasa Persidangan UMNO Setengah Tahun yang diadakan di Majestic Hotel, Kuala Lumpur.

Pada November 1950, Dato Onn bin Jaafar membuat cadangan
untuk membuka keahlian UMNO kepada orang bukan Melayu dan mengubah nama UMNO
kepada United Malayan Organization. Beliau mahukan orang-orang Melayu bersifat
terbuka dan menerima pendekatan baru dalam politik yang bersifat Malayan.
Walaubagaimanapun, ahli-ahli UMNO mengecam tindakan Dato Onn sekaligus membuatkan
beliau meletakkan jawatan dan digantikan oleh Tunku Abdul Rahman setahun
kemudian.

Di bawah pentadbiran Tunku Abdul Rahman, beliau telah bekerjasama dengan MCA untuk menubuhkan Parti Perikatan. UMNO juga berhadapan dengan cabaran baru apabila mereka bakal menghadapi Pilihanraya Bandaran Kuala Lumpur. Tidak lama kemudian, Parti MIC juga turut menyerai Parti Perikatan UMNO-MCA dan mula memperjuangkan kemerdekaan.

Ketika Pilihanraya Persekutuan 1955, Parti Perikatan telah memenangi 51 daripada 52 kerusi yang dipertandingkan. Ketika Persidangan UMNO 1955, Pemuda UMNO telah menetapkan 31 Ogos 1957 sebagai tarikh kemerdekaan hasil perjumpaan mereka bersama Sheikh Abdullah Fahim, seorang ulama dan ahli falak yang terkenal. Setelah hasil rundingan di London, kerajaan British telah bersetuju untuk memberikan kemerdekaan kepada Tanah Melayu, Setelah kemerdekaan tercapai, Tunku Abdul Rahman dilantik sebagai Perdana Menteri yang pertama.

Pada 1961, Perhimpunan Agung Khas UMNO telah diadakan di Dewan Perbandaran Kuala Lumpur bagi membincangkan dan menyokong usul Tunku untuk menubuhkan Malaysia. UMNO menghadapi ujian getir ketika 1969. Parti Perikatan yang dianggotai oleh UMNO hanya menang tipis semasa PRU tersebut. Pasca PRU 1969, tragedi 13 Mei tercetus dan Tunku mengambil keputusan untuk meletakkan jawatan sebagai Perdana Menteri dan Presiden UMNO dan digantikan dengan  Tun Abdul Razak.

Di bawah pentadbiran beliau , UMNO telah bekerjasama dengan PAS di peringkat negeri dan pusat. Setahun kemudian, Parti Perikatan ditukarnama kepada Barisan Nasional. Setelah kematian Tun Abdul Razak pada 1976, Tun Hussein Onn telah dilantik sebagai Presiden UMNO yang baharu. Semasa pentadbiran Tun Hussein, BN telah mencatatkan sejarah baharu apabila mereka berjaya menguasai Kelantan daripada PAS pada PRU 1978. Pada 1981, Tun Hussein Onn mengundukan diri atas faktor kesihatan dan digantikan oleh Tun Dr Mahathir.

Di bawah pentadbiran Tun Dr Mahathir, UMNO telah mencatatkan sejarah hitam apabila parti tersebut diharamkan pada 1987. Setahun kemudian, UMNO Baru telah didaftarkan semula dan Tun Dr Mahathir menggunakan nombor ahli 0001. Pada 1991, UMNO telah melebarkan sayapnya ke Sabah dan Tun Ghaffar Baba dilantik sebagai Pengerusi Badan Perhubungan Negeri yang pertama.

Pada 1998, UMNO mengalami pergolakan apabila Datuk Seri Anwar Ibrahim dipecat atas tuduhan liwat. Pada Persidangan Agung UMNO 2002, UMNO dikejutkan dengan pengumuman pengunduran Tun Mahathir sebagai Presiden UMNO. Selepas dipujuk, beliau bersetuju untuk meletakkan jawatan setahun kemudian dan digantikan oleh Tun Abdullah Ahmad Badawi.

Pada PRU 2004, UMNO melalui BN telah mencatatkan sejarah besar apabila mereka memenangi 198 kerusi daripada 219 kerusi yang dipertandingan. Di bawah pentadbiran Tun Abdullah, beliau menetapkan 11 Mei sebagai Hari UMNO. Pada PRU 2008, UMNO melalui BN telah mengalami kekalahan di beberapa buah negeri buat kali pertama sekaligus keputusan tersebut membuatkan Tun Abdullah meletakkan jawatan dan digantikan oleh Datuk Seri Najib Bin Tun Abdul Razak. Di bawah pentadbiran Datuk Seri Najib, UMNO kembali berjaya merampas Kedah semasa PRU 2013.

Pada 2018, buat kali pertamanya, UMNO tewas semasa PRU tersebut. Parti yang membela nasib orang Melayu ini akhirnya tersungkur akibat perang PRU 2018. Ia juga menandakan tamatnya pemerintahan UMNO selama 61 Tahun. Datuk Seri Najib kemudian meletakkan jawatan dan digantikan oleh Datuk Seri Ahmad Zahid Hamidi.

Semoga UMNO kekal istiqamah dalam perjuangannya yang sebenar – kekal Konservatif yang mempertahankan agama, bangsa dan negara!

SUMBER:


Ru Xiang Sui Su: Apabila Kita Disatu Tempat, Berasimilasilah

Saya terbaca beberapa artikel ahli politik yang menggesa agar “perbezaan kaum” dilupakan agar erti merdeka dicapai. Saya tidak bersetuju. Merdeka adalah apabila kita mengenali satu sama lain, menghormati sejarah dan bersyukur atas pengorbanan setiap kaum yang lain atas kemerdekaan negara.

Tulisan ini agak sensitif. Tapi saya memilih untuk terus menulis.

Dalam pepatah Cina, ada satu frasa yang berbunyi ‘Ru Xiang Sui Su’. Maksudnya, apabila kita berada di sesuatu tempat, berasimilasilah dengan penduduk asal. Ia sama dengan pepatah Melayu “Masuk kandang kambing, mengembek” atau pepatah Inggeris “When in Rome, do as the Romans do”.

Di Malaysia, kumpulan Cina dan India terawal yang memasuki negara ini (sebelum kurun ke 18) benar-benar mengamalkan pepatah tersebut. Mereka berasimilasi dengan penduduk asal, mengamalkan cara hidup tempatan sehinggakan perbezaan mereka dengan Melayu hanya tinggal agama sahaja. Hari ini, mereka dikenali sebagai India dan Cina Peranakan.

Sehingga sekarang, saya masih berpegang bahawa kelompok ini sepatutnya mendapat taraf bumiputera.

Tetapi kumpulan Cina yang memasuki negara pada kurun ke 19 adalah berbeza. Pada tahun tersebut, China sedang berhadapan dengan masalah ekonomi kesan daripada kekalahan berterusan mereka dalam Perang Candu kepada British. Kebuluran berleluasa dan penghijrahan adalah pilihan terbaik bagi melepaskan diri daripada kemiskinan.

Di sini, Cina di negara China berpecah kepada dua. Pertama, Cina Utara (Mandarin). Cina Utara adalah Cina yang kaya dan datang daripada golongan atasan. Malahan perkataan Mandarin itu sendiri datang daripada perkataan Sanskrit – ‘Menteri’. Cina Utara memilih untuk berhijrah dan menetap terus di negara-negara Eropah dan US. Disebabkan mereka memilih untuk menetap, mereka berasimilasi dengan budaya tempatan. Anda tidak akan jumpa sekolah vernakular di US, Britain atau Jepun sekalipun. Tak ada.

Kedua, Cina Selatan. Kumpulan ini memilih untuk berhijrah ke Tanah Melayu tetapi bukan untuk menetap. Asalnya mereka hanya mahu bekerja dan pulang apabila keadaan politik stabil. Atas sebab itu kaum Cina pada ketika itu mempunyai sekolah sendiri (contoh Kuen Cheng School, Nanyang Overseas School, Foon Yew High School) dan akhbar sendiri (Kwong Wah Jit Poh). Akhbar ini adalah akhbar Cina paling tua diluar Tanah Besar.

Malahan, revolusi ke atas Dinasti Qing sendiri dimulakan di Pulau Pinang. Tak percaya? Pergi ke Georgetown dan lawati Muzium Sun Yat Sen. Muzium itu adalah bangunan asal tempat Dr Sun Yat Sen merancang bagi menggulingkan Dinasti Qing pada tahun 1910.

2 tahun selepas itu, Dr Sun menang dan menjadi Presiden China pertama dan mengasaskan parti Kuomintang.

Dari sudut ini anda semua dapat melihat bagaimana rapatnya hubungan kaum Cina di Tanah Melayu dan Tanah Besar pada ketika itu.

Tapi sejarah China berubah lagi. Pada tahun 1949, Parti Komunis China (PKC) berjaya mengalahkan Parti Kuomintang dalam Perang Saudara dan menyebabkan Kuomintang terpaksa berundur dan menubuhkan kerajaan mereka di Taiwan.

Disini saudara-saudara semua sepatutnya sudah memahami kenapa badan pendidikan Cina Malaysia berkeras mahu kerajaan mengiktiraf UEC yang banyak bersilibus Taiwan dan bukan China. Dan saudara semua sepatutnya boleh memahami kenapa sebuah parti perkauman yang mengaku demokratik tidak berapa disukai China sehingga Tun Daim akhirnya mewakili negara dalam rundingan ECRL dengan kerajaan negara itu.

Baik. Apabila PKC menang, mereka mengamalkan Dasar Tutup Pintu. Maka bermulalah masalah. Tiada rakyat China dibenarkan keluar dan tiada orang luar dibenarkan untuk masuk. It’s a trap. Sebiji macam Korea Utara hari ini. Kaum Cina Tanah Melayu terpisah dengan kaum keluarga, sahabat handai dan cinta hati yang berada di Tanah Besar. Mereka tiada negara.

Disinilah kaum Melayu menjadi penyelamat. Tunku Abdul Rahman menawarkan kewarganegaraan untuk kaum bukan Melayu dengan syarat ketat yang dinamakan kontrak sosial. Bukan Melayu mendapat kewarganegaraan, tetapi Melayu Bumiputera diberikan hak istimewa yang terkandung kemas di dalam Perlembagaan.

Tetapi sudah tentulah sebahagian kaum bukan Melayu masih berharap agar dapat pulang ke negara asal. Atas sebab itu, ada pertubuhan pendidikan masih mengekalkan silibus pelajaran sedia ada agar identiti mereka tidak berubah. Saudara semua boleh lihat kerasnya mereka sehinggakan kerajaan terpaksa menarik kewarganegaraan Lim Lian Geok, pengasas Dong Zong pada tahun 1961

Tapi pada tahun 1974, China dan Malaysia akhirnya menjalin hubungan diplomatik secara rasmi. Hubungan diplomatik ini sebenarnya tidak dipersetujui SUA UMNO Tan Sri Senu dan beberapa menteri kabinet atas sebab darurat dan isu Parti Komunis Malaya (PKM). Ini kita cerita bab lain tentang bagaimana Tun Razak menangani konflik dalaman.

Ya. Akhirnya pintu terbuka semula. Tetapi Presiden China Zhou Enlai ketika itu bersuara. Mahukan kesetiaan kaum Cina di Malaysia adalah kepada Yang Di Pertuan Agong dan bukan kepada selain daripadanya.

Ia menutup terus pintu kepada sebahagian kecil kaum Cina yang masih berharap untuk pulang ke negara asal.

Jadi bagaimanakah erti kemerdekaan? Merdeka adalah apabila kita semua memahami sejarah dan mensyukurinya. Merdeka adalah apabila kita menghormati hak setiap kaum yang ada dan tidak mengambil lebih daripadanya.

Itulah merdeka. Merdeka tidak akan berjaya jika kita cuba memadam sejarah yang ada.

Adakah tulisan ini mengatakan Cina dan India pendatang?

Well. Sebahagian besar kaum Cina dan India memang asalnya imigran. Tetapi akhirnya mereka menjadi kawan dan jiran.


Jom Belajar Skill Membaca

Aku baru tahu dekat portal The Patriots ada lebih kurang 6000 artikel, dan aku sendiri tak sempat baca habis semuanya. Jangan kata dekat portal, buku yang ada dekat rumah aku sendiri pun ada yang tak habis baca. Belum kira jurnal yang aku download dari researchgate dan academia lagi, tak sempat baca pun.

Aku boleh kata aku seorang suka membaca, tapi semuanya bergantung kepada bahan bacaan tu sendiri. Ada buku 300 mukasurat aku boleh habiskan dalam dua hari dan ada buku 100 mukasurat yang aku berjaya habiskan setelah dua tahun. Ada buku yang aku boleh ulang baca sehingga lebih tiga kali.

Nak mula membaca, pilih buku yang kena selera anda. Buku yang bagus untuk orang lain belum tentu bagus untuk anda. Mengetahui minat sendiri adalah baik untuk memudahkan anda mencari buku yang anda boleh baca.

Antara subjek masa semester pertama aku dekat Universiti Terbuka Malaysia (OUM) ialah subjek skill pembelajaran untuk pelajar separuh masa dan jarak jauh. Salah satu topik dalam subjek ni ialah skill untuk membaca.

Seorang ahli falsafah dari England pernah kata ;

“Some books should be tasted, some devoured, but only a few should be chewed and digested thoroughly.”

Skill Membaca

Skill membaca ada dua jenis iaitu membaca dengan laju dan membaca perlahan.

Membaca laju terpecah kepada dua iaitu mengimbas bacaan dan membaca sepintas lalu. Membaca perlahan bermaksud meletakkan penghayatan, analisa setiap ayat, dan proses mengingati semula bacaan.

Kebiasaannya untuk aku, apa yang aku buat ialah mengimbas bacaan. Satu muka surat buku dibaca dengan laju, aku cuma berhenti bila adanya perkataan menarik, perkataan yang rumit misalnya terma kejuruteraan atau nama sesuatu tokoh.

Bila mana aku menulis artikel, apa yang aku buat ialah aku rangka isi artikel, apa yang perlu ada di dalam artikel itu dan perkara penting untuk artikel itu. Selepas itu, barulah aku cari bahan bacaan yang perlu aku baca untuk ditulis dalam artikel. Tapi tak selalu cara ini berjaya, aku ada satu folder khas untuk aku simpan artikel yang tak siap. Kadang-kadang artikel itu terlalu rumit untuk dihantar ke editor, terlalu rumit untuk aku terjemahkan dalam tulisan. Kadang-kadang juga aku tak jumpa bahan bacaan untuk dijadikan rujukan.

Membaca sepintas lalu bermakna membaca untuk mendapatkan gambaran keseluruhan buku tersebut tentang apa, siapa tokoh atau nama penting dalam buku itu, dan isi penting yang ada didalam buku tu.

Secara jujurnya, apa yang aku buat sepanjang menjadi pelajar separuh masa ialah aku cuma baca isi kandungan dan objektif pengajaran topik. Nota yang dibekalkan kepada setiap pelajar, tebalnya lebih kurang 500-800 muka surat untuk satu semester (4bulan). Bukan semua yang ada dalam buku tu masuk dalam peperiksaan, sebab konteks peperiksaan dekat OUM lebih banyak berkaitan pengalaman bekerja.

Dekat objektif pengajaran tu ada tulis apa yang perlu pelajar faham dalam setiap topik. setiap kata kunci tu aku cari maksud dan isi penting.

Aku baca isi kandungan lepas tu aku buat satu peta minda sendiri isi penting berdasarkan tajuk tu. Selepas tu aku akan baca sepintas lalu untuk kenalpasti apa yang tertulis dalam buku tetapi aku tertinggal. Untuk satu subjek, aku akan baca 10 jurnal berkaitan untuk pastikan aku faham tentang topik tu. Kalau ada 10 topik dalam satu subjek, 100 jurnal dan artikel aku perlu habiskan.

Sebagai contoh, subjek Pengurusan Risiko – topik Pengenalpastian Hazard, Analisa Risiko dan Kawalan Risiko (HIRARC).

Aku carilah 10 jurnal berkaitan tajuk HIRARC ni untuk aku baca. Banyak pilihan dekat perpustakaan dalam talian OUM, academia, researchgate dan buku yang aku ada. Nak lebih bersedia dengan peperiksaan, baca teknik pengenalpastian risiko lain.

Sebagai contoh selain HIRARC, ada Analisa Keselamatan Kerja (Job Safety Analysis (JSA) atau Hazard and operability study (HAZOP).

Tiga nama yang aku sebut dekat atas tu ialah satu proses untuk mengenalpasti risiko berdasarkan kerja, cuma ada beberapa perbezaan. Mana tahu keluar soalan “ Terangkan perbezaan HIRARC, JSA dan HAZOP?” semasa peperiksaan. Ini contoh berdasarkan bidang yang aku belajar.

Tips

*sebab guna cara ni ah ada buku yang aku habis bacaan selepas dua tahun.

“Kalau tak mampu habiskan buku tu, jangan pernah buka mukasurat pertama.”

“Reading is essential for those who seek to rise above the ordinary.” – Jim Rohn (Writer)


6 Tips Menulis Gaya George Orwell

Sedikit pengenalan jika anda belum mengenali George Orwell, secara ringkasnya beliau adalah seorang novelis, penulis esei dan pengkritik. Beliau banyak menghasilkan karya-karya hebat seperti Animal Farm dan 1984. Novel-novel ini masih lagi mendapat sambutan hingga ke hari ini walaupun sudah lebih 70 tahun lalu diterbitkan.

Tambahan lagi, George Orwell juga diangkat sebagai salah seorang penulis terbaik dalam dunia literasi Inggeris berikutan bakat serta kepakaran beliau dalam dunia penulisan. Persoalannya? Bagaimanakah Orwell mampu menulis sehingga berjaya menghasilkan karya-karya hebat sehingga dinobat sebagai di antara yang terbaik dalam dunia penulisan?

Jawapannya ada tertulis di dalam salah sebuah esei karangannya, Politics and the English Language Summary. Di dalam esei ini, George ada kongsikan enam tips mudah untuk menghasilkan tulisan yang berkesan:

1. Jangan guna ungkapan yang sudah biasa kita jumpa dalam bahan cetak.

Maksudnya di sini kalau boleh, cuba hasilkan ayat sendiri yang memang jarang-jarang orang baca, cuba keluarkan idea-idea yang segar. Biar jadi penulis yang sentiasa ada keativiti dan berinovatif. Biar jadi lain daripada yang lain. Sekurang-kurangnya anda ada keunikan tersendiri yang tidak ada pada penulis lain. Bahasa mudah, jauhilah ungkapan “cliché”.

2. Jangan tulis panjang-panjang jika boleh tulis pendek.

Tiada guna tulis panjang-panjang kalau pembaca merasa bosan dan susah nak hadam tulisan anda. Maka, Selagi boleh tulis pendek, tulislah pendek. Utamakan kualiti berbanding kuantiti.

3. Selagi boleh potong ayat, potong.

Ringkaskan ayat seberapa boleh, tidak mengapa jika ayat itu pendek asalkan apa yang hendak disampaikan itu jelas dan mudah dihadam pembaca.

4. Jangan tulis ayat pasif kalau boleh tulis aktif.

Penggunaan ayat aktif merupakan kunci asas yang diperlukan jika mahu tulisan anda kelihatan lebih menarik. Namun tiada salahnya sekiranya anda mahu menggunakan ayat pasif, selagi tulisan anda menarik dan mudah untuk dibaca, teruskan.

5. Jangan guna jargon jika ada perkataan seerti yang lebih mudah difahami.

Kalau boleh ketika menulis itu, gunakan perkataan sehari-hari yang sudah biasa kita dengar atau baca. Kalau guna jargon semata-mata dengan niat untuk menunjuk-nunjuk kepandaian dan mahu kelihatan hebat, disarankan supaya elakkan.

Kerana penggunaan jargon boleh mengelirukan ramai pembaca sekaligus membuatkan mereka tidak berminat untuk membaca hasil tulisan anda. Tetapi, misalnya anda menulis rencana berkaitan sains yang sudah tentu memerlukan penggunaan terma-terma saintifik/jargon. Maka tiada masalah untuk letak jargon di situ. Ikutlah kesesuaian.

6. Tak perlu ikut tips (1-5) jika tulisan yang dihasilkan dibaca aneh.

Maksudnya, katakanlah jika anda berjaya menghasilkan sebuah esei berpandukan tips(1-5), namun sewaktu membaca dan menyemak kembali esei tersebut, anda dapati bahawa esei tersebut tidak enak dibaca kerana terlalu ringkas, lalu anda boleh sahaja menyunting kembali esei tersebut mengikut cita rasa sendiri. Selain itu,

Jika anda merasakan tips ini tidak berguna dan menyusahkan anda ketika hendak menulis, maka tidak perlulah amalkannya. Disini George Orwell menegaskan bahawa beliau tidak memaksa sesiapa untuk menerima dan mengamalkan tips yang dikongsinya ini.

Kesimpulan

Kesimpulannya, Penghargaan selayaknya diberikan kepada George Orwell di atas tips-tips berharga ini. Beliau sudah memberi, selebihnya terpulang kepada kita sama ada ingin menerimanya atau tidak. Diharapkan agar perkongsian ringkas ini dapat membantu para penulis pemula untuk menghasilkan tulisan yang lebih berkualiti.

Saya sendiri juga merupakan seorang penulis pemula dan ternyata tips-tips ini amat membantu saya dalam menghasilkan tulisan yang lebih menarik dan berkesan. Akhir sekali, Semoga anda menjadi penulis yang sentiasa menyebarkan kebaikan kepada masyarakat seterusnya mampu membawa kemajuan dan perubahan kepada negara.

Selamat berkarya!

Artikel dikirimkan oleh Fakhry Harraz untuk The Patriots.